TISA TIH A NUNZIA - Chinland Today Media\nTISA TIH A NUNZIA\nFebruary 11, 2012 1:59 am·0 comments\nVawi khat cu nauhakpa te in a pa hnenah, “Ziangtin ralpidoawknak hi a thawk,” tiah a sut. A pa cun, “Leitlun ralpi vawi khatnak cu Germany in Belgium a hei la ih, cumi ihsin a thawk,” tiah a ti. Culeveten a nupi cun a pasal hnenah, “Kan fapa cu thudik sim hmen, leitlun ralpi vawi khatnak cu mi pakhat an thah ruangih suak a si kha,” tiah a ti. A pasal cu a thin a heng tuk lawmmam ih a ding, a feh, a hmai a sen, thinling zet aw in, “Nangmah maw kan fapa cun thu a lo suh? Keimah i sut sisi, tawng ve hlah, hrawlh aw ve hlah,” tiin tawng hrohrang zetin a ti. A nupi khal cu a thin a heng ve ih, an hnen ihsin a suak ih sangka ring zetin a khar ta. An fapa te cun, “Ka pa in sim nawn hlah, ka theifiang zo, cucu tisa ruangah a si,” tiah a ti. A dik a si. Insang buainak, nupa thenawknak, pakhat le pakhat remawklonak le huatawknak, ram khat le ram khat doawknak le thahawknak pawl khal hi tisa ruangah an si. Tisanak in piangthar si seh, piangthar lo si seh in buaiter. Leitlun pumpi ih buainak kaikhawmtu cu ralpa Setan a si ih, a hman bik mi a agent cu tisa hi a si. Mipiangthar zumtu nun buaitertu bik khal tisa hi a si.\nZumtu sungah Thlarau le tisa hi an cengtlang. Tisa cu kan suahkeh ihsi kan neih mi a si ih, Adam hnen ihsi kan co mi ro a si. Thlarau cu thlarau lam ih kan hrinsal (pianthar) tikih kan ngah mi a si. Tisa le Thlarau an pahnih hin caakhiarnak an nei veve – tisa cun thil tha lo lawng a hiar ih, Thlarau cun thianhlimnak lam lawng a hiar ve. An pahnih cu pakhat le pakhat an doaw ringring. Paul in, “Tisa duhnak cun Thlarau duhnak a dokalh ih, Thlarau duhnak in tisa duhnak cu a dokalh. Annih cu pakhat le pakhat an dokalhaw. Curuangah nannih cu nan tuah duh mi thilpawl nan tuah lo.” (Gal. 5:17). Tisa ih uknak lamih kan pekawk asile, tisa duhnak thalopawl kan at ding ih, tisa thiltipawl cu kan nun ah an lang ding. Asinan Thlarau ih kan pekawk asile, Thlarau ih duh mi thil thianghlimpawl kan at ding ih, a rahpawl khal cu kan nun ah a lang ding. Curuangah a si, tisa cu kan hnawng ding ih, Thlarau parih kan thumawk a tul.\nI. TISA MIZIA (Gal. 5:18).\nTisa ti mi hi Thuthlung Thar ah a phunphun ih hman a si. Kan ruh tuamtu titsa khal hi tisa ti khal in rel a si (Gal. 2:20). Vawi hnih vawi khat ah cun rundam si lo mi (piangtharlo) dinhmun relnak khalah a hmang (Rom. 7:5). Kan Bible canghril ih ‘tisa’ ti kha cun kan ruh tuamtu titsa le Pathian hmaiih thlarau lam dinhmun a rel mi si loin, sual mizia ih nun danglam a relnak a si. Tisa ti mi khan nunphung hlun, khawruahdan hlun le thiltidan hlun lam a relnak a si. Tisa cun nundan tha lo le nun hlun kha hmangin kan ruahnaklungthin a do. Cutin zumtu cun a tuah duh mi tuahsuak loin a um theu. (Rom. 7:22-23). Sual in zumtu nun ih hna a tuandan a si. Bible in cu cu, sual taksa (Rom. 6:6), tisa lamzin ruah (Rom. 8:7), sual dan (Rom. 7:23; 8:2), thilthalo (Rom. 7:19) tiah a ko. Tisa cu Pathian lungawiter hnakin mah le mah diremawkter duhnak milai sungih um cu a si. Mah le mah thiamcoawkter duhnak kha a si. Mihrekkhat in, “Thuphan var, thuphan thianghlim, thuphan fate, thuphan dum, thuphan pipa tivek in a phunphun an sim. Cucu mah le mah thiamcoawkter a si ih, cucu tisa a si. Cucu nangmah ih um mah le mah thiancocawkter duhtu a si ih, tisa a si. Nangmah ih um pathian thawi fehtlang lo ih mahtei nun duhtu a si ih, tisa a si. Na tuah duh lo mi thil tha lo lamih lo nawrtu le lo tuahtertu a si ih, cucu tisa a si. Siatkhatnak, mihuatnak, phunzainak, miiksiknak ih lo hruaitu a si ih, tisa cu a si. Tisa cu sual lamih lo hruaitu a si.\n(1) Tisa cun thil tha lo a duh\nPaul in, “Curuangah thiltha ka duh tikah thil tha lo ka hnenah a um ti mi dan hin keimah ah a tuan ti ka hmusuak,” (Rom. 7:21) tiah a ti. Tawngdang ih kan sim asile, thil tha tuah kan duh tikah, hi thil tha lo dan, hi nundan tha lo, hi in do dingin kanmah ah a um. Tisa duhnak cu thil tha lo hlir lawlaw a si. Tisa duh mi cu Pathian tel loih mahte ih mi umter ding hi a si. Tisa cu tidam theih lo khawp ih bawrhhlawh le siava a si. Nunsim a theih lo, thunun khal a theih lo. A mizia le a ziaza hi cu sualral zet a si. Tisa cu Pathian lam thil a duh lo ih, a tlulut fawn lo (Rom. 8:7). Tisa cu thlarau lam thil tha ziang hman a tuah thei lo. Tisa ah thlarau lamih thathnemnak ding thil zianghman a um lo (Rom. 7:8). Tisa cun Pathian lung a awiter thei lo (Rom. 8:8). Tisa cu rinsan tlak khal a si lo. Tisa cu thil tha lo lam lawnglawng a duh.\n(2) Tisa cun Pathian ziang a siar lo\nPaul in Rom. 8:7 ah, “Ziangruangahtile tisa lamzin ruah cu Pathian doral sinak a si. Ziangahtile tisa cu Pathian dan ah a tlulut lo ih, a tlulut thei lo taktak,” tiah a ti. Tisa cun Pathian a do. Tisa in Pathian thu Bible a thungrulhdan cu, “Si lo e, ziangtik khalah, kei cun ka ti dah lo ding, khai thutak kha ka lung dah lo ding, kha vekin ka nung dah cuang lo ding. Ka bansan dah cuang lo ding,” ti hi tisa tidan a si. Pathian lam thil a do. Nangmah ih um kha ti vekih Pathian do theutu kha tisa cu a si.\n(3) Tisa cun milai a bawrhhlawhter\nTisa cun milai a bawrhhlawhter. Tisa cun milai in a tuah duh lo mi thil tha lo tuahnak lamah a hruai. Atuah duh mi thil tha tuah in, thil tha lo tuahnak lamah a hruai. Curuangah Paul in, “Ziangahtile ka thiltuah mi hi ka theithiam lo. Ziangahtile tuah ding ka duh mi ka tuah lo ih, ka huat mi ka tuah sawn…. Aw ka dinhmun hi a va harsa tak em! Thihnak ih mi hruaitu hi taksaruangpum ihsin zo in i run ding,” tiah a ti. Tisa cun sual ah in dir. Setan in khawvel mihip theinak, nawmnak pawl tla hmangin kan tisa a thlem ih, kan tisa cun khawvel thil hi an tha ko ee tiah a ti. Huatawknak, bumawknak, rukruknak, khawvel nawmnak pawl tla hi thil tha an si ko, minung kan si sungah tiah tisa cun a ti. Thlarau cun, “Sual an si, tlansan aw,” tiah a ti. Setan le tisa cu an tangtlang ih, Thlarau le Khrih cu an tangtlang ve. Tisa cun Setan a sunlawih, a cawisang ih, Thlarau cun Khrih a cawisang ve thung. Thlarau cun ziaza a rem ih, tisa cun ziaza a bawrhhlawhter. Thlarau cun thutak a theihter ih, tisa cun thutak a hnawng. Thlarau cun huham thiltitheinak in pe ih, tisa cun cahnak nei lo, kawlawng ko in tuah. Thlarau cun sual a do ih, tisa cun sual a lawm. Tisa cu Setan ih agent a si ih, in bawrhhlawhter dingin duhsaknak a nei. Tisa ah thil tha, thil thianghlim, thlarau nun hrang cahnak a um lo lawlaw. Thathnemnak zianghman nei lo a si.\n(4)Tisa cun mi a that\nRom. 8:13 in, “Tisa duhzawng ih nan nun asile nan thi ding,” a ti. Thi ti cu thenawknak a si. Rom. 8 hin Khristian nun a rel ih, mipiangthar nun a simnak a si. Hi tawkih thi ti hi hell fehnak, kumkhua Pathian thawi thenawknak a simnak a si lo. Tisa duhnak cun Pathian thawi kan pawlkawmawknak catter in, Setan thawi pawlkawmawknak in neihter a duh. Tisa cun Pathiang rawng kan bawlnak catter in, mai rawngbawl le Setan rawngbawlter in duh, cutin kannih cu Pathian Thlarau parah thumaw nawn loin, kan mai cahnak le khawruahnak ah kan thumaw ding ih, nehtu si in kan nung thei nawn lo ding. Kan Khristian nun in siatsuah ding hi tisa duh mi a si. Cucu tisa ziaza a si. Cucu Pathian dotu kan nun hlun sual nunphung a si. Pathian thawi pehtlaihaw loin kanmah te nung dingih in simtu le tuantu a si. Tisa cu thlarau nun siatnak lamih mi hruaitu a si.\nII. TISA NUNCAN (Gal. 5:19-21).\nZumtu mipiangthar khalin tisa el loin, do loin le Thlarau Thianghlim parih thumawk a thelh pang asile a nun ah tisa nuncan a lang mai ding. Tisa thilti hi then thum ah kan then thei. Zumtu in Thlarau Thianghlim parah thumaw loin a nun asile, cucu tisa nun a si ih, hih tisa nuncanpawl hi a nun ah hmuh an si ding.\nNunau le mipa Sualnak (Gal. 5:19)\nUiretnak hi a hmaisabik ih ngan a si. Nupi pasal nei cingih nunau-mipa sual tuahnak a si. Hi sualnak hi thinlung ihsin a thawk hmaisa. Taksa rori ih a va sual lo hmanah a thinlung ihsin hahiaunak le ruahnak a neih ah cun a uire zo a si tiah Jesu in a ti. Mtt. 5:27-28 zoh aw.\nNunau-mipa sualnak hi nupi pasal ih neiaw si loin, nunau mipa sinak hman a si. Nunau-mipa sual tuah zukpawl le video zohnak lam khal a huaptel cih. Setan in leitlun ah hlawhtling zetih a hman mi sual cangvaihnak a si.\nBawrhhlawhnak hi ruahnak bawrhhlawh lam a relnak a si. Nunau- mipa sualnak lam ruahnak a si.\nTenumza hursual tuahnak, ti mi hi duhtawkih nunau mipa sinak lamih hmanawknak a si. Nunau le nunau, mipa le mipa pawlawknak, ramnung thaw khalih pawlawknak, pawisak nei lo ih pawlawk hluahhlo nak tiang a huap.\nTisa cu do loin le Thlarau Thianghlim parah thumaw loin, mipiangthar zumtu a um asile, a tlunih sualpawl tuahnak ah tisa cun a hruai thei a si. Leitlun ih Khristian thatha le pastor-pawl tiang khal hi vek sual ih lut tampi an um ti a si. Hihi tisa hnatuan a si.\nKhawsiapawl lamih Sualnak Gal. 5:20\nMilembiaknak hi Pathian nung si lo pohpoh biaknak hi a si. Ziang khal hi milem an si thei. Pathian nung aiih kan ret mi ziangkhal hi milem an si. Thimnakah, mawtaw, inn le lo, sumpai, hnipuan pawl khal hi kan nunnak ih an thupitbik ih, Pathian aiih hmun le ram an co sawn a si ah cun milem an si mai. Cule tisa in kan nun ah hmunram a la tinak a si.\nDawithiamnak hi tisa ih uk mi zumtu cun khawsia thawi hnatuantlangnak lam khalah pawisaknak a nei nawn lo.\nMipi vantlang lakih sualnak (Gal. 5:2b-21)\nMihuatnak, tawhawknak, thikthusiatnak, thinhengnak, tanghmasialnak, lungruallonak, zirhsualnak, iksiknak, mithahnak, zuritnak, zuhmun nawmcennak tipawl tla Paul in a tarlang. Hih tisa thiltipawl hi zumlotu- mipiangtharlopawl ih nun ih um mi le ti mi si ding a bang zet. Asinan zumtu mipiangthar khal tisa ih uk mi a si ah cun, Thlarau Thianghlim in a nun a uk nawn lo ih, hih tisa thiltipawl hi a nun ah hmuh ding a um thei.\nThlarau ih luahkhat mi Khristian kan si lo ah cun a tlunih tisa thiltipawl hi ziangtik lai khalah tuah thei ringring kan si. Kei cu ka uire dah lo ding, nunau-mipa sualnak ka tuah dah lo ding, tenumza hursualnak ka tuah dah lo ding, dawithiamnak lam khalah ka feh dah lo ding, mi ka that dah lo ding, zu ka ri dah lo ding tin na ruataw thei men. Siangpahrang David khal kha uiret tum in a ihnak ihsin a tho lo. Tisa ih a uk tikah tum cia loin uire pa ah a cang, mithatpa ah a cang. Thlarau Thianghlim ih khah nun kan neih asiahcun khaih tisa thilti Gal 5:19-21 ih tarlang mipawl hi kan rah rah ding cu a si. Tih a nung tuk. Ka uire lo, nunau-mipa sualnak ka tuah lo, dawithiamnak ka hmang lo, mi ka that lo kan ti ding. Asinan tisa thilti a si mi mihuatnak, thinglingnak, thikthusiatnak, tanghmasialnak, iksiknak tivek na nun ih a um ah cun tisa thilti thotho a si. A dang khal na tuah vivo thei mi an si. Tisa mi zumtu si hi tih a nung tuk.\nTisa thilti tuahsuak dingin tum cia a tul lo. “Noah khalin tuizan cu sabitzu ka in pei ih, tawlawng pin ka it men ding,” a ti ka zum lo. Peter in, “Tuizan cu Jesu ka phatsan ding,” a ti lo. Bible miropi zetzet pawl hman Thlarau ih an khah lo cun tisa thilti sual turu zetzet an tuahsuak asiahcun nang le kei teh hi Thlarau i khat lo ih um ngam ci a va si lo em!\nIII. TISA THILTINAK A RAHSUAHPAWL\nTisa uknak hnuaiih umnakih rahsuahpawl cu ziang an si ding? Paul in, “Cuvek thilpawl a tuahtu cun Pathian uknak cu ro ah an co lo ding tiah a tu ah ka lo sim cia,” (Gal. 5:21b) tiah a ti. Vanram ah ro co ding mi lawmman an nei lo ding tinak a si. Paul in, “Cuvek thilpawl a tuahtu cu Pathian uknak sungah an lut lo ding,” a ti lo. “Cuvek tisa thilti a tuahtupawl cu an rundamnak a hlo ding,” a ti lo. Cuvek a tuahtupawl cu rundam an si lozia, mipiangthar an si lozia langnak a si khal a ti lo. Paul in fa kan sinak lam a rel lo ih, fa sinak a cotu ih ro co mi lam a rel a si.\nKan ro co mi cu rinum zetih Khrih kan rennak ih lawmman a si. Kol. 3:23-24 ah, “Cun ziangkhal nan tuah asile milai hnenih tuah vekin si loin, Bawipai hnenih tuah vekin nan thinlung zaten tuah uh. Bawipai hnenih ta ro co ding mi cu lawmman ah nan co ding ti nan theih ruangah cuvekin tuah uh. Ziangahtile Bawi Khrih rian nan si hi,” tiah a ti. Zumtu mipianghtar tisa ih a nun tikah vanram ih a co ding mi lawmman amah le amah a suamaw hi a si. Vanram cu an feh ding nan lawmman an co lo ding. IKo. 3:15 in tisa mi Khristian thuhla hitin a sim, “Zokhal a hnatuan mi a kang asile, a hloh ding. Asinan amah cu meisa sung ihsi luat vekin rundam a si ding,” tiin.\nA pahnihnak tisa ih nunnakih ruahsuah cu Khristian pawlkawmnak le rawgbawlnak hlohnak a si. I Ko. 5:11 in, “Asinan atu ah unaupa tiih nan kawh mi in nunau-mipa sualnak a tuah, a duhham, milem a bia, mi hmuhsuam a hmang, zu a ri, mi a bum asile kawm hlah uh. Amah thawn rawl khal eitlang hrimhrim hlah tiah ca ka rak lo kuat zo,” tiah a ti.\nA pathumnak tisa mi nun ih rahsuah cu Pathian nunsimnak a si. Heb. 12:6, “Ziangahtile Bawipa in a duhdawt mi cu nun a sim theu ih, a cohlang mi fa kipin a vaw theu,” tiah a ti. Pathian nunsimnak cu a phunphun in a si thei, insang siatnak, tawhawknak, damlonak, sumpai lamih tlaksiatnak tivek tla in a si thei. Tisa nun ih nun hi Pathian fate hrangah cun nawmnak taktak a um lo.\nA palitnak tisa mi nunih rahsuah cu Khrih Tokham Thuthennak ah lawmman a hloh ding. Bible in, “Curuangah kan zaten mai thuhla cio Pathian hnenah kan sim leh ding,” a ti. (Rom. 14:12). Zumtu mipiangthar tisa in a nung ih, Thlarau Thianghlim parah thumaw loin, Pathian tel loin amahten a nun asile, malsawm a dawn ding mi le lawmman a co ding mi a hloh ding. Bawipa lawng a hloh lo ding. Ro ih a co ding mi lawmman a hloh ding. Khrih in cui zumtu tisa mi cu rinumnak Lallukhum, thlarau hlo kaih man Lallukhum le dingfelnak Lallukhum lawman a pe lo ding. A co ding mi a dinhmun tha a hloh ding. Khrih in a lalram ah thuneihnak hmun luah ve dingin a sawm lo ding.\nZumtu mipiangthar cu tisa in a nung vivo thei ko. Asinan hlohnak nasa zet a tawng ding. Tisa hi cu tihnungza le huatumza Khristianpawlih ral a si. A bawrhhlawh ih, a siava tuk fawn. Tisa-ih duh mi cu lo siatsuah le vanram ih na co ding mi lo hlohter ding rori hi a si.\nIV. TISA NEHDAN (Gal. 18:45).\nTisa hi ziangtin kan neh thei ding? kha vek hlohnak le siatnak maksak thlentu ral bawhhlawh le tha lo cu ziangtin kan do ding, kan el ding? Tisa nehnak lamzin umsun cu Thlarau lawng hi a si. Nehnak ih in hruaitu cu Thiang Thlarau lawng hi a si.\n(1) Thiang Thlarau hruaitu a sinakah tlulut aw\nThiang Thlarau kaihhruainak thlun dingin kan hril tikah tisa kan el tinak a si. Thiang Thlarau kaihhruainak thlun dingah, “Thlarau ih hruai mi kan si hmaisak,” a tul. (Cang 18). “Hruai” ti tawngfang hi tuukhaltu in a tuupawl a hruaidan asilole lawng thli in a hran ih a hruai vivo dan vek khan Pathian Thlarau in in hruai ding a si. Thlarau Thianghlim cun amai duhnak kan thinlung sungih a retnakin in hruai a si.\nTisa in, “A tha, tuah aw, tawng aw, kha ti khan ruat aw,” a ti tikah, Thlarau cun, “Aih, tuah hlah, tawng hlah, kha ti khan ruat hlah,” tiah a ti. Cucu Thiang Thlarau kaihhruainak a si. Cucu Thiang Thlarau in tlansuahnak a lo hmuh a si. Cucu Thiang Thlarau in nehnak ah a lo hruai a si. Thlarau kaihhruainak le a aw ngaithlaknak ih kan tlukluh tikah nehnak taw a thawk a si.\n(2) Thlarau ah feh aw\nThiang Thlarau hruaitu a sinak ih tlukluh lawng si loin, “Thlarau ih feh ding” kan si. (Gal. 5:25). “Feh” ti tawngfang cu Thlarau thawi ke kartlan tinak a si. A kaihhruainak thlun tinak a si. Tawngdang in Thiang Thlarau parih thumawk tinak a si. Thlarau ih uknak ih tlukluh le a hruainak lamzin ih feh cu sual nehnak tawthawhnak a si. Mi pakhat thawi nan biakawk rero laiah tisa cun, “Kha ti khan sawn aw,” tiah a lo ti. Asinan Thlarau cun, “Si lo e, kha tin sawn hlah,” a lo ti. Thlarau hruainak na hril ih, a lamih na feh asile nehnak cu na nun ah a taw a thawk a si. Thlarau hruainak lamih ke kar dingih duhhrilnak na tuah leveten hmakhatteah cui hruainak lamzin ih feh thei dingin Thlarau hnen ihsin titheinak cahnak huham na co ding. Tisa nehdan cu cuvekih dawn le pek a si. Sual le tisa cu a supaw zawngih na neh tum le na do asile na neh thei dah lo ding, neh na si riangri sawn ringring ding. Tisa le sual nehdan cu Paul in fiang zetin, “Thlarau ah feh uh, cule tisa cakhiarnak cu nan tuahsuak hrimhrim lo ding,” (Gal. 5:16) ti mi le, “Tisa duhzawngih nan nun asile nan thi ding. Asinan Thlarau in taksaruangpum hnatuantla cu nan thlah asile nan nung ding,” (Rom. 8:13) tiah a sim.\nTisa nehdan lamzin umsun cu a supaw zawng si loin, Thiang Thlarau huham cahnak par sawnah thumaw awla, hei, Thiang Thlarau kei in thintawinak ka neh thei lo, nangmah in, kei in tisa cakhiarnak ka neh thei lo, nangmah sawn in,” tiah a parah thumaw in ring awla, hmakhatteah Thiang Thlarau huhamcahnak in na tisa a neh lohlizia na thei mai ding.\nNehnak cu nangmai duhhrilnak parah a thumaw. Tisa nun in na nung vivo thei, Thlarau Thianghlim ah feh, rinsan, thumawk na hril thei. Nangmai thuthu a si. Nehnak lamzin na hril lo ding maw?


Min Aung Hlaing In “CDM Tuah Sibawi Pawl Ra Kirsal Uh Law, Himi Cu Minung Nunak Thuhla A Si” A Ti – Meifar\nMin Aung Hlaing In “CDM Tuah Sibawi Pawl Ra Kirsal Uh Law, Himi Cu Minung Nunak Thuhla A Si” A Ti\nJuly 24, 2021 admin Myanmar 0\nCovid-19 natsia in Myanmar ramsung a nuai ciamco ruangah an buai zet. Ralkap in thuneihnak an lak ruangah sibawi le nurse pawl cu CDM an tuah ih ralkap kuthnuai ah hna an ṭuan duh lo, curuangah siizung ah sibawi le nurse an daihaw nawn lo ih an buai zet.\nRalkap pawl hotu Min Aung Hlaing in Naypyitaw an meeting-nak ah “Sibawi le nurse pawl ra kirsal dingin vei tampi ka sawm zo. Himi cu minung nunnak thuhla a si, miphun thuhla a si. Ṭhenkhat cu an ra kirsal nan ṭhenkhat cu thuhla phunphun ruangah an ra kir thei lo. Tu’ah sibawi le nurse pawl ra kirsal uh tin ka lo sawmsal” a ti.\nCun, Myanmar ramsung siizung le siikhan ah sibawi/nurse 30,000 an neih thu khal a rel ih damlo pawl an tamtuk ruangah an daihaw lo a ti. Sibawi le nurse tam sawn in ralkap hnenah thildil mi an nei ih an tuah hlawhtling hlanlo cu an kir tum lo.\nAn dilmi cu 2020 hrilawknak cu upa uh, nan kaihmi pawl suah zalen thluh uh, mipi do dingih hmainortu ralkap pawl kokir sal uh ti pawl a si.\nKalaymyo Ah Oxygen An Daihawk Lonak Pakhat Cu >>>\nEsther In Covid-19 Damlo Hrangah Ks 500,000 A Hlu


Man U an champion thotho!! lo - Chinland Today Media\nMan U an champion thotho!! lo\nMay 28, 2009 6:11 am·0 comments\nMelbourne | 28 May\nAngki var an hruh ruangah an luck lo…ti te tallo cun ziangtin ka lo sawisel siang ding.. (Zuk : Champion FC Barcelona)\nKan cencerh a hmin cuahco, sml 1:00 fang, Champion Trophy lak ding bawh ttengtteng in kan um…Kan khawpi pawlcun English Prmier League ih an champion ih kan lungawi zia le an nuam awk dan pawl kan rel ih kan nuam kan ti ti…\nBarca khua pawlcu kan kiangah titi dinghman nei lo in an rak to kherhkhi men..Kan titi a thaw si ding, kan ram sml 3:30 a kim. Kan khawpi pawl ih an Mobile cu voi le khatah pathum lai a on tlang tthuptthi… Ha ha ha ha ha.. kan rak itthat hrih lo..ala Alarm na ret maw…3:30 rori tiaw, na ta tla mitu awn ve ko cuh..\nAIG vs UNICEF\nAmerican Insurance ropi le lian ih an uarawknak le Leitlun mihar bawmnak ding hrangih sumpai a hawl ih a bawm tu, zo si pei acak ding ti cu dai tthet tthep in ka thlir.\nAngki var vervi te an hun hruk, eheu, an Angki a var ual..an sim cia si..cuvek men….an angki a sen lo ahcun luck an nei lo…. Barca khaw pawl cu an sopaw dueh…in ttih zo..lam lam ah…security guard kannei lo….mahten um men uh tin ka hei ti hai..\nRome – Colloseum ih Gladiator ih an rak sual awk vek khi ka thinlungah a runglang ciamco, Roma, Man U hrang kan thuanthu keng hram aw….\nPhirit awn kan theih veten cun kan phur cio, kan cencerh eimi khal kan hawp thiam mannawn lo, Heineken..Heineken… Cheer.. an neh ko ding kan ti lai rero ah, Christiano Ronaldo in bawhlung aco…Goal kan rak ti cia zonan!!!!! everyday is not a sunday..a hman ko…\nMinute 7 kimhlan ih voi 3 an sut ih Goal sung hman an ngah lo cu……an angki var le cu kha ti si ko, ka dunglam ihsin tiphurpho ttapzik aw vek ka thei.\nMinute 10 a kim zik thlang, leiltun ah midum pawl an caktuk hi ka hua tuk…. Andrés Iniesta in bawhlung a co, hipa ruangah sokhaw Final anthleng ti ka rel thluh hlan ah Eto in kan Goal kiangah bawhlung thawn ka hmu, hei ziang na tuah kan ralring hrih lo pi !@#..ka mit ka hup… Ferdinand ka hawl ih a lai deuh ah a rak um Carrick tipawl cun an lo tluk lo tin, ka rak phun pherhpho..\nBarca khua mi pahnih khat te kan kiangih rak to ve pawl cun, napin an au caak nan in hmaisong deuh siding Yeaaaaaaaaa…tite lawng..te\nMinute 10 telawng si lai..kan hnemawk rero, an neh tuk ko ding. Minute 38 tiang danglam a um lo, Bawhlung a lai kiangkap ah a um rero, thin pudup pudup a ollo…\nLungna nei nan um maw? Nan thinhar hlah uh Halftime ttheh le an Goal ko ding.. ha ha ha capoh khal hnih a thaw ciahlo..kan ni khal kan cencerh kan satsal…\nMinute 70 a kim danglam cuanglo, Tevez a lut um… an cak ko ding… Schole a lut anih tla cu Man U ih dau bak si khi..\nTheitawp an suah Messi Van lam zohin na kutkhih hlah Pathian na duhdawt khalle tthaten um maw, ziangah na but na hnam…… Xavi cun vorhlam in kan khua inn kiltu pawl lan ding fangfang, Messi – Argenina pa hrangih hmintthatnak ding, Barca Champion hla Key sangtuk lo duhtawk ten a hun sit…Sala…Sala… kei cu ka it men ding…Minute 20 sungah voihnih tlacu a ngah lai ko….elawk kan thawk thlang, Nan cencerh a al deuh…eheu a va pehpar aw love..\nMinute 90 a kim Barca pawl bawhlung nan lek paih lole bang uh….. eheu na ri nawn bangual….. in capoh hlah…… Kan nuam hih… Falam Sunday tla a rak telve ual…. Anih k hal Man U mi a si ve tengteng ding..\nAcemnak Phirit a awnnak ding ah minute 3 an pekbet. Angki sen hruk haisehla cun minute 3 khalah an Goal thei thotho dingnan si…. Ruahsannak a cem thei lo\nSiko kum 2 a pehpeh ih ngah an um dah lo ih, mi ti dan lo vek ih midang zangfahnak nei lo tuk khal ttha hlah…….. in hnem maw thuhman na rel…. Nan neh lo hrimhrim….kan tawm sawn hi aw ralring aw……..tuisun cu tlawng kan kai lo ding, ziangah an va neh lo nak….\nBarca Champion pawl cu an va nuam awk lo ve, Kan ni English Premier ih kan champion kan lawm vek hman in an lawm lo. Khi zoh aw, khitluk leilungtlun lehmual tumbik ih cakbik khi na hmu lo maw…khi tluk ropi.\nRoma….Man U hrang kan thuanthu keng camcin aw….\nWe are Red, Red for Man U…\nWe are Faithful, Faithful For Red\nAlthough we are defeat..\nStill we are Red in our Heart…\nMan U ..go go..Never give up..!\nMan U maw Barca?\nBarcelona Goal Keeper In Arsenal Ah Lek Duh\nEuropa League Champion Chelsea\nCell Phone Ziangtluk In So Na Duh?\nMobile Phone A Sem Ih Sem Pawl A Suak Zo


US Tlawng Thuhla le Laimi Refugee - Chinland Today Media\nJuly 11, 2012 6:17 am·5 comments\n(Education System in the U.S.A. for Chin Refugee)\nBy Za Mang\nU.S cu mahte cang-ai khawrh (individualism) ram asi ruangah Kawlram vekin tlawng system pakhat lawng a um lo. Cozah/Public tlawng, Private tlawng le Home school tin a phunphun a um. Sumpai lam cu a cozah in a bawm nan State/Pi-ne pakhat cio in an duh dan in policy an tuah. County (kha-yai), city(myo-ne) ti’n tlawng pakhat cio in a duh dan in policy/daan a tuah thei vivo. Refugee pawl kaitam nak bik public school thu kan sim bik ding. Tlawng ca zirnak khal ah zuam dan vekin hlawhtlin ding ti mi daan asi bik ko.\nU.S. ah a tlangpi thu’n kum 18 tiang tlawngkai tengteng a tul. Nauhak kum 4 or 5 in tlawng an kai thawk. Elementary School theh in Middle School ah cui hnu’n High School ah tin a um. High School theh in College, University tin a um vivo. High School tiang cu a free ih kai asi. Tlawng tampi ah kum 21 kim tiang high school zir a theih. Feh tlun nak ah School Bus a um ih tlawng ah rawl an do bet lai. Tlawngrawl a ngah lo. Pelh loih nitin tlawngkai atul ih final result ah tampi mi a bawm thei. Tlawngtlan/rawl asi len nulepa hnen ah ca or phone in an sim thei. Ni 3 tluk theihternak asilole khuandilnak um lo in tlawngkai lo asi len umnak inn tiang an feh. Tlawng hnatuan tupawl in police an ko mei. Nauhak pawl phunhrek ihsin thawk in thusutnak le ruahdan simnak nitin in an nei ter. An sim lai ah upatnak thawn zirhtu pawl in an rak ngai. An sim theh ah zirhtu pawl in “Lungawi/Thank you” an ti. Hihi cawntlak bik pakhat asi. High school an thlen cun mipi hmai ah tihnak um lo in felfai zet in thurelnak an nei ngam cih.\nTlawngta pawl ih an tuahthat mi theihpinak laksawng/award an pe ringring. Nitin pelh lo ih tlawngkai le homework tuah ringring men hman ah laksawng an pe. Nauhak pawl laksawng ka ngah tin an lungawi thei zet. Thlatin tlawngta nauhak ih zirthiam mi le nuncan thansohdan nulepa hnen ah ca an pe. Nulepa le kilkhawitu pawl ih tuah ding mi pawl an sim tel ringring. Nauhak vuaknak hriamhma thawn an hmuh le zirhtu pawl in police tiang an ko theu. U.S ah zo vek hman vuak awk a ngah lo.\nKum 20 luanzo tlawngkai duh pawl cu U.S thlen ve ten mirangca (ESL) zir thawk asi. Mirangca thiam lo cun tlawngkai a ngah lo tluk asi. GED diploma tla hi college lut nak ah an pawm cuang lo. Entrance Exam ah mirangca (test) tuah thotho atul. Himi test on ta lo len College Level zirmi/subject pawl zir a ngah lo. Maths cu a dang ten Entrance Exam tuah asi ih ngah mi marks/hmat vek in mirangca na on hlan ah college ah Maths na zir thei. Asinan, a dang Science Subject pawl cu mirangca college level on ta lo cun zir a ngah lo. High School theh hnu ah (an mah American mi pawl khal) College Level mirangca an zir ter sal thotho. Cuiruang ah High School theh pawl cu kawlram phun 12 vek an ti kha asi lo.\nCollege hnu cun zir man pek a tul. Mizara’n le refugee tambik pawl cu Community College ti mi public tlawng ah kai asi. Hi hi tuition man ah private college tlawng hnak in a let in a awl deuh. Private College le University pawl ah subject pakhat ah a tlangpi’n semester pakhat hrang ah $1000.00 kiang kap asi. Himi Community College ah cun subject pakhat ah $400.00 hrawng in a ngah. Cu nah, mitam pi cu Community College ah an kai. Mirang tamsawn tla an kai ko.\nCommunity College ah 60 (credit hours) ti mi subject 20 tiang zir a theih. Subject pakhat ah 3 asilole 4 credit hours a um. Kum 2 zirnak tlawng tin sim a theih ih bachelor degree si lo in diploma an pe. Hihi University kum 4 degree or bachelor degree ah ken so vivo asi. University ah a dang a mal bik subject 20 na zir bet a tul. Bachelar degree ngah ding ah a mal bik 120 (credit hours) or 40 subjects theh a tul. A tam sawn in kum 4 ah an theh. Parttime cun kum tampi a tul.\nSubject pakhat U.S $1000.00 cem in ziang tin saw tlawng kan kai thei ding tin thin nau hlah. Zuam nak neih cun lamzin tampi a um. Keitla GED ka ong nan ESL in ka thawk ih University tiang pia-khat hman ka cem lo. Nitin rawl, inn man, le thildang cawm awk a tul tlun ah Kawlram sungkhat hrang thawn hnatuan tengteng a tul. Cozah tlawng bawmnak (federal financial aid) le bawmnak dang (scholarship etc..) ngah thei ding in fulltime student si a tul lala. Fulltime timi cu a malbik subject pa 4 zir a tul. Semester pakhat ah subject pa 4 hnak tam zir asi khal len pa 4 tiang lawng tangka pek asi. Company tampi’n an mai hnatuantu/employee tlawngkai duhtu pawl hrang ah TUITION fees or tlawngkai man an pek sak. Cuiruang ah hnatuan hawl tik ah tlawngkai an bawm le bawm lo sut-hliak-hlai a tha. Tlawngkai duh tu cun cuvek tlawngkai nak bawmtu company hnen ah hnatuan a tul. Keitla Fulltime in hna ka tuan ringring ko nan cozah bawmnak Full financial aid ka ngah thotho. Kumkhat ngah mi a mal tuk tik ah mi fa-rah (lower income) sung ah ka um thotho.\nRamdang pakhat khat ah B.A or B.Sc bachelar degree pakhat khat ngah zo mi cun U.S. cozah bawmnak (Federel Financial Aid) ngah a theih lo. Kawlram ih degree kha a leng ah na hmang thei cuang lo ding. Cumi bawmnak ngah duh cun Kawlram degree ngah khal len ngah lo ti a tul. Na thuthu asi ko. Kumkhat ah Public University ah zirman $10,000.00 tluk a cem. Hi mi bawmnak in tuition man a tuang thluh thei. Student Loan tangka cawi atheih ih tlawng cawlh ihsin thla 6 a kim in rulh sal a tul. Kumkhat lawng kai in tlawngcawlh asi khal len thla 6 cem in pek thawk a tul. Cawimi a hrek lawng a pungthang (interest) an la. Interest rate cu 8% hnak ih tam lo ding tin daan an tuah. Zovek khal in pek sal tengteng a tul.\nNulepa le lairam hrang ah tlawngkai in fimthiamnak zir a tul. Laimi kan farah tuk. Sumpai lennak in zohman kan bang thei lo ding. Fimthiamnak lawngin mi kan zuam thei. Ke-dil tha tiang suah a tul. Midang nuam zet ih caan an hman lai le khawp ko ih an itthat rero lai ah na itthat man lo ding. Fulltime tlawng kai le fulltime hnatuan in zankhat ah nazi 3 or 4 hrawng it nak caan a um. Class ah mal te kekki zir asi ih homework bawmpikhat mi an pe. Vawitampi rawl na ei man lo ding, social life nei in pawlkawmnak na tel man lo ding. Asinan, final exam na theh zan cu cuvek har buai nak(stress) hmuahhmuah cu thengre vuakthlak vek in a hlo viarviar ding. Cun, na tlawngkainak ih hlawkbik tu ding cu nangmah na si. Malaysia na um lai ah um men lo in mirangca zir aw. Ka sim zo vek in US ah tlawngtin in a duh dan in daan le dun a tuah thei ruang ah khaw dang tlawng dang tampi ah tui ka sim vek an si lem lo ding. A tam sawn cu an bangaw ko ding. Ka ton ka hmuh mi ka lakkhawm mi asi. Kan peh bet vivo ding.\nNa post tha tuk.\nTheih tul tuk mi a si.\nSalai Puih Puih says:\non July 11, 2012 at 7:48 am\nSiar tlak mi ro ri si..Na ngan tha na sa..\nHre Uk says:\non July 12, 2012 at 5:32 am\nNa ca ngan mi a tha tuk. Ca tampi ngantu ding na si.\nka lungawi na sa, Bible tlawngkai theidan thuhla lam rawn ngan leh aw\nA tha tuk a thei rih lo pawl hrang ah theih teng teng ding mi pawl an si


Pasal Nei Thar Pawlin Kan Thin-awk Ding Ziaza Thalo 8 - The Chin Times\nThe Chin Times > Lawrkhawm > Theihkaunak > Pasal Nei Thar Pawlin Kan Thin-awk Ding Ziaza Thalo 8\nPasal Nei Thar Pawlin Kan Thin-awk Ding Ziaza Thalo 8\nNunau hi mipain duhdawt zet sehla kan tiaw ṭheu i, mai lamih va duhdawt ve hi pasal kan neih hnu lamah kan tum lo maw, kan thiam lo si ding!\nTlangval neih laiah cun ziang tinkimah ngaithiam thluh thei kan si laiah kan neihawk hnu cun pasalle kan uk tum tuknakah mi tampi cun mâk kan tawngih, pasalin in mak lo hmanah nupa lungawi, nupa nuam-aw kan si thei dah lo. Pasal na neih hnu hnu cun na ziaza ṭha lo pawl na ṭhin ve a ṭul. A tlangpi thuin mi zo poh pohin, pasal kan neih hnu hnu cun, kan ṭhin-awk tulmi ziaza pawl ka hun ngan kei, rak siar ciau uh law.\n1. Rel Lo Khale A Thei Ding;\nFala tlangval ngaiawk laiah cun kan thinheng, thin bang, tivek cu kan rel lo khale, in duhdawt ngai ngaiah cun in thei ti phunin kan tlang tlangih, cu cun buainak tampi a suahter tuk lem lo. Mipa tam tak, an fala pawl thinlung thei thiam thei lo an um ve. Nupa kan si hnu hnu cun, ka rel lo kha le in thei ding ti lungput neiih zianghman rel duh loih na um le a netnakah nan nupa nan buai teng teng ding.\n2. A Rualpi Pawl Parah Awka Sia Hmang Hlah\nZo khalin rualpi/hnaṭuanpi kan nei thluh. Kan pasal lei rualpi pawl cu an cangvaih dan le ṭawngkam hmandan kan lungkim lo tuk a si hmanah awka sia le mawi lo takih rak biak hi a ṭha lo zet. Kan pasal in in hmuhdan a dang thluh theiih in rak theih le zum dan kan rak si lo, tiih thuruahnak an nei thawkih thinlungah nupile thuhla ruahdan dik lo an nei ṭheu. An rualpi zahlonak (disrespect) cu anmah, kan pasal le zahlonak a siih insangah buainak a suak duh zet. Na pasal rualpi cu a umdan na duh zawng a si lo hmanah awka ṭha tei biak tum aw.\n3. Mai Zawn Lawng Ruat Hlah:-\nInsang kan din hnu hnu, mahten kan um nawn lo, kan pasal le thawn, an sungkua pawl thawn kan sih cihaw thluh zo ti theiin mai zawn lawng ruahnak kha kan tanta a ṭul. Ziang na tuah kha le na ruahdan lawng si loin nan pahnih hrang le, khatlam sungkua pawlih ruahdan ding tiang na ruahnak vang na kauhter a ṭul. Mah zawn lawng ruahnak a tum tikah nupa an pumkhataw rei thei dah lo.\n4. Nauhak Vekin Khua Ruat Hlah\nKawl pawlin (ကေလးဆန္) an tivek hi a um thei ih, nunau tampiin pasal an neih hnu tiang hi lungput hi an sawm vivo tum theu. Ngaizawnawk laiah cun nauhak té vekih lem na ṭul kha le, a lo lem. Asinan, tu cu nan neiaw zo. Lem ṭul ring ring, thil fatê zet khalih ngawl ring ring tivek lungput tanin thinlung pitling na put a ṭul ve thlang.\n5. Amai Ngaithiam Dil Lawng Hngak Hlah\nFalat laiah cun na tlangvalin ngaithiam a lo dil ring ring ti aw maw! Khai lungput kha insangah na sawm vivo cun a netnakah nan to-aw la la ding. Mi zo pauh kha uar-awknak, duhawknak kan nei thluh. Na pasal thawn thu nan el-awk ni a um teng teng ding. Cutikah, na palh sawn rori a si ahcun nangma’n ngaithiam dil ve mai aw. Pasal lei ngaithiam dil lawng lawng hngak na si ahcun nan nupa lungawinak a ṭhanglian thei lo ding.\n6. Nupa Dang Thawn Va Tahthim Hlah\nNu tampiin an pasalle thinlung an natter biknak cu sungkaw dang, Insang dang pawl an tahṭhim theu hi a si. An lian, an fim, zu an duh ve lo, mi tidan an thiam, etc. Na pasal kha a lungthin nuam lo ko um sehla, a netnakah ngaizawng dang nei seh ti na duh asile insang dangih mi pale pawl an fim, an thiam, boruak an hai thei thu pawl le a tluk lo thu kha va sim theu aw. Cule, nan duhdawtnak cu na theih man hlanah a ziam lohli mai ding. A ngai ngai ahcun mi insang thuhla hi kan rak thei thluh dah lo. An rak buai vein, kan nupa hi in rak daw tuk tla a si thei so khaw! Mi insang nun si loin na insang nun a nawmnak ding, na pasal a lungawinak ding sawn kha ruat aw.\n7. Nawmnak Uar Tuk Hlah\nFalat laiah cun bazar feh, lakphak in, hmuk a thaw thaw ei, angki mawi mawi lei kha na rak uar ve ding nan, tu cun na ṭhum-awk a ṭul. Milian zet nupi na si hmanah sumpai ren lo tuk le nuam lawng lawng na uar ahcun rei na daih lo ding. Nawmnak hrial aw, tinak si loin, nawmnak lawng lawng kha ruat tuk nawn hlah, ti sawn a si.\n8. Nan Pahnih Theih Ṭulmi kha Thup Hlah\nHi hi a pawimawh bik miang mo. Nupa nan si zo ahcun nan karlakih thu hla pawl zep, na sim duh lo, thu thup tê tê na nei theu a si ahcun, cu cun nupa karlakah zumawklonak a suahpi ih, nupa karlakah thenawknak hram a thlak ṭheu. Nan thuhla kha thup loin rel tlang ṭheu uh.\nPrevious Article Phone leisak lo ruangah mipi hmai ah a tlangval a beng ciamco; Video\nNext Article Tufang Kan Leitlun Thuthang Lawrkhawm


ASEAN thusuahmi ah Mi thiam sang pawl ih hmuh dan - Falam Online Media\nASEAN thusuahmi ah Mi thiam sang pawl ih hmuh dan\nApril 25, 2021 April 25, 2021 Ni Hnem Sung\t0 Comments\nAsia nisuahnak thlanglam ram 10 kom ih dinsuahmi ASEAN pawlkom cun Myanmar thubuai relin April 24, Indonesia, Jakarta ah meeting an nei.\nMyanmar ramsung remdaihnak hrang thurelkhawmnak an nei hnu ah ASEAN cun thusuahmi 5 a nei. Cumicu …..\n1. Ramsung ih a hraang zawng cangvaihnak titawp thluh dingin le rampumhuap pawlkom zaten theitawp suah ih supaw ding\n2. Mizapi hrang remdaihnak um thei dingin khat le khat thurel tlangnak nei ding\n3. ASEAN palai bomnak thawn Myanmar aiawh ASEAN palai in hmuhton thurel tlangnak hrang Lam sial ding\n4. ASEAN hmalaknak thawn ramsung bomnak tawlrel ding\n5. Myanmar ramsung ah ASEAN palai lut in party pawlkom hruaitu zaten tong khawm ding… tipawl an si.\nASEAN hruaitu pawl cun meeting thusuah 5 cu diriam umzet tiah an porhawk nan thusuahnak an nei hnu reilote ah soisel nakin a thlun cih hai.\nHuman rights activist hminthang Aung Myo Myint cun “Ramsung ih a hraang zawng cangvaihnak titawp dingin le rampumhuap pawlkom zaten theitawp suah in supaw ding tiih an ngan mi number pakhat nakin a dik lo zo.”\n“Zopawlsaw a hraang zawng ih cangvaitu? Zo saw mi kai mi hrem le mi that hmang? Soisa dekcawk tuartu cu mipi hi kan si. Mipi lamlam a hraang zawng ih cangvailoding an ti cu a san um lo” a ti.\nFebruary 1 ih kumpi cozah thuneihnak an la hnu ah SAC ralkap in minung 750 an kap that zo ih mipum 3000 luan an kai zo. Cuih thuthawn pehparin ASEAN thusuahmi ah thawngtlak thlah zalen ding timi a tel lo.\nAung Myo Myint cun “thusuahmi pahnihnak khal thil awmanglo thotho a si. Buainak thawn pehpartu zaten khat le khat thureltlangnak nei ding an ti. Cutin an ti nan thawngtla pawl thlah zalen dingin thu an suah cuanglo tikah an thusuahmi cu san neilo ah a cang” a ti.\n3,4,5 nak ah “ASEAN palai bomnak thawn Myanmar aiawh ASEAN palai in hmuhton thurel tlangnak hrang Lam sial ding, ASEAN hmalaknak thawn ramsung bomnak tawlrel ding, Myanmar ramsung ah ASEAN palai lut in party pawlkom hruaitu zaten tong khawm ding” tiah ASEAN cun thusuahnak an nei bet nan atakin ziangtikah hmalaknak an nei thok ding ti an ngan tel lo.\nAung Myo Myint cun “SAC cu phuahlam phunphun hawlin khulfung zetin a cangvai thei. Ziangtiktiang a rei ding? zo pawl in kan thih sak bet ding? Vun ruat cun a rapthlak tuk” a ti.\nNLD hluttaw palai Ma Kyi Pia khalin ASEAN thusuahmi thu ah “ka rak beisei sang ngam lo cia hrimhrim” a ti.\nApril 24, Indonesia, Jakarta ih tuahmi ASEAN meeting ahcun Myanmar aiawh in ralbawi Min Aung Hlaing a laang in a va tel ih ASEAN thusuahmi ṭhenkhat cu a lungkimpi tiah Mizzima in an ngan.\n← ASEAN meeting thusuak 5 ah Mipi ih ngaipoimawh zetmi thil thupi pakhat a tel lo\nLunglei ih ram meikaang cu khuasung tiang a kaat – LIVE →\nKachin ram ah va tlawng` hramhram tum saal tu Min Aung Hlaing\nSeptember 27, 2021 September 27, 2021 Ni Hnem Sung 0\nYangon, NLD zung hmai ih Bomb an kam/puah lai CCTV ah a lang


Nimthlakau Interview - Van Gyi - Chinland Today Media\nNimthlakau Interview – Van Gyi\nHmin : Van Gyi\nDuatkawh : Van\nSuahni : 01 March 1981\nNu le pai’ hmin : Rev. Dr. Mang Herh le Pi Za Kip Sung\nUnau : 8\nKhua : Zongte\nFimthiamnak : LL.B, M.Div\nTui umnak : Yangon [Myanmar]\nNew Delhi ih CT palai James Biakte cun Salai Van Gyi hmaiton thusuhnak a hnuailam vek hin a nei. Siar nuam!\n1) Kum ziangzat na si in awnmawi lamah ke na rak kar thok?\nVG: Tingtang ka tum thawk si loin awnmawi lam ih ke ka rak kar thawknak hi cu Phun 10 ka awn kum in a si.\n2) Music tum lawng si loin hla phuah khal na thiam zetin kan thei ih, hla fing ziat na rak phuah, zo pawl in an sak..?\nVG: Hla fing 30 hrawng cu ka phuah ve zo. Ka Hla phuah mi hrekkhat tla cu Salai Tuan Ling Thang, Solomon Menrihai, Kurbungbel, Bj, Kunrirak le Salai Ma Ruat pawl in an sak.\n3) Hla/series paziat na tum zo?\nVG: 50 a luan ve thlang.\n4) Ziang vek music genre/style na uar leh na tum paih bik pawl?\n[P=Punk, A=Alternative, M=Modern Rock, M=Metal]\n5) Guitar thiam ding ah na rak zir suah daan pawl?\nVG: Van Hup Hmung [Hupte] hnenah Staff Notes Basic can rei lo te ka rak zir dah. Cu lo cu Tape, CD, VCD, DVD le Caukpawl in keimahten ka rak zir.\n6) Guitar lam si lo hna dang kaih phah mi na nei maw?\nVG: Farah nauhakpawl kan kil.\nCun, ‘Lawyer’ tla ka tuan thawk rero thlang.\n7) Kan Lai awnmawi hmasawn in na hmu maw?\nVG: Hmasawn lawlaw in ka hmu.\nHmasawnnak dingah ziangmi pawl a thupi zual?\nVG: Chinmi kan zaten tangrual in zuam sinsin ding hi a si bik ko lo maw….?\n9) Guitar thiam dingin forhfialtu/tha petu na nei maw?\nVG: Ka nu le pa, ka unaupawl le ka nupi [Mai Zung Hlei Mawi]\nhi si bik ko.\n10) Tingtang tum ah feeling nasazet ih neih a tul hran maw?\nVG: Lothlotu in tuhmui a neih a tul maw?\n11) Tingtang tum thiam le hlasakthiam pawl cu rittheih thil an tham duh cuang an ti mi teh ziangtin na hmu ve?\nVG: A hlan san ah cu a rak si deuh tla si men thei. Tui san ah cu a si lo. Cun, tingtang tum thiam le hlasak thiam pawl thil an ti mi a sia, a tha in mipi in an rak thei hlehle ih, cunah tla a si phah. Mi menmen in rittheih thil tuah ringring khal sehla an theihpi tuk lo. Sinan, hla lam tuahtu in vawi khat te a tuah mi an theih/hmuh pang cun tuah ringring vekin a lang theu.\nHla lam tuahtupawl tla minung thotho kan si ih, tlaksamnak tla kan nei ve ko. Sumdawngpawl lak khalah rittheih thil a tham le tham lo an um ding. Sibawi lak khalah rittheih thil tham le tham lo an um ding. Hi mi thu hi cu mah bulpak ah a thumaw in ka hmu. Hla lam tuahpawl lak khalah a tham tla an rak um ko ding e. Asinan, tingtang tum thiam pawl le hlasak thiam pawl cu rittheih thil an tham duh cuang ti mi hi cu a si lo lawlaw.\n12) Ni khat ah nahzi paziat sung hrawng music hrangah caan na pe?\nVG: Cu tiih can bikhiah in cu ka pe thei lo. Asinan, ka man can hi cu Awnmawi lawnglawng hi si ko ka ruat ih, ka tuah.\n13) Na nu le pa unau sungkhat pawlin music lam ih na pekawk tha an lo pe zet in na thei maw?\nVG: Tha in pe lawlaw. Ka nu le pa, le ka unaupawl ruangah si hi tivek tiang ka thlen thei ve.\n14) Music na atcilh ruangih na can mi thil pawl teh a um maw?\nVG: A um hnuaihni ko hokhaw.\n15) Solomon le Bj tei unau hla hi nangmah ih tumsak theh an timi hi a dik maw?\nVG: BJ ih Hoilo Par Mitthli le Zaihla Mawi Elbam, Solomon MRH cu Sakhan Nam Elbam sung ta Hla 2 le Hangfim [Acoustic Version] Elbam sung ta Hla 1, cu mi lawng si keimai tum mi cu. An hla dang pawl cu keimai tum mi an si lo.\n16) An hlapawl hi tum harsa zetin kan thei ih harsatnak na nei maw?\nVG: Solomon MRH ih sak mi, ka tum mi hlapawl hi cu ka phuah mi an si [Hangfim sung ta siar lo].\nHoilo Par Mitthli le Zaihla Mawi Elbam khal kanmah a tumtu ih Arrangement tuah thluh mi an si ih,… tum a har le har lo lam cu …..\n17) Kan Laimi sungih tingtang tum thiam na ngaisan mi pawl? Cun, leitlun pumhuap ih na uar mi pawl teh?\nVG: Kan Laimi tingtang tumtu an zaten ka ngaisang thluh hai. Leitlun huap in cu Dimebag Darrell, John Norum, Ritchie Blackmore, Joe Satriani, Vito Bratta, Jimi Hendrix le Zaw Myo Htut [Emperor] pawl hi si bik ko.\n18) Na tingtang rak tum hmaisabik tum na cing lai maw?\nVG: A sun a zan ih tingtang tum ringring [atcilh] kha si ko. Cing lai ko hokhaw.\n19) Tingtang tum ih na mualpho caan a um hrimhrim ding… in sim thei kem?\nVG: Sim thei tuk e! Yangon Fanger puai ah Solomon MRH ih Lairam na dam maw? hla kha ‘cin’ loin a sak ih kan tum. Ka tingtang le ‘tunning’ a tla cingcing, ‘cet’ pawl le an tha lo thawn Solo kha kei in ‘line’ khat, Bass in ‘line’ khat a feh si ko. Nan…. hla cem tiang cu kan tum suak thei ko. Heeee\n20) Concert ah tingtang tumtu khal phur zetih cangvaih a tul hranpa in na thei maw?\nVG: Tul tuk lawlaw male. Concert ti mi cu mipi in kan performance kha an zoh duhbik mi a si. Hlasaktu le a tumtupawl zoh/hmu duh hlah hai sehla CD [Audio] in iin ah an ngai men ding sisi. Asinan hla thawn milaw in cangvaih thiam cu a tul ve lala.\n21) Na hla tum mi rengreng ah hin Vamping hi a tam zetih, a thupitnak ziangha?\nVG: Ka hla tum mi ah Vamping a tam ti cu keimah in Vamp hi ka uar tuk ih, cunah si bik ko. Cun, kan Chinmi in Vamp ti mi hi kan theihfiang ka duh ruangah tla a si.\nVamp ih a ‘power’, a thupitdan pawl kan theihfiang hnu hi cun Vamp a tel lo si le rawl ei ih ci tel lo vek khi a si ko. Asinan, hla thawn milaw in Vamp khal hman thiam cu a tul.\n22) Nan Band hi Mosquitos Band ti a si ih, a sullam le nan duhsan in sim thei kem?\nVG: SENHRi Mekazin [December 2010 Suah] sungah fiang nawn in kan rak sim dah zo.\n23) Laimi lakah Mosquitos Band hi theilotu an um kem?\nVG: Thil famin ziang….! Nang teh ziangtin na ruat? An um na zum maw?\n24) Music thawn pumcawm a har pei maw?\nVG: Hi mi thu hi cu mah bulpak ah a thumaw in ka hmu.\n25) Nan band members pawl zozo nan si?\nVG: Kita: Van Gyi, Daram: Julian, Bes: Van Van, Khibawt: Tha Khu\n26) Ziangtinha lo pehtlaih duhtu pawl hrangah an lo pehtlaih thei\n27) Tulai album suak zikte na tum sak rero mi tivek teh a um maw?\nVG: FBC, Maryland [USA] Minopawl, Salai Lal Tin Thang [USA],\nSalai M [New Version], Tluang Cung Nung [USA], Kaya Elbam le MQT ih 2nd Elbam pawl si ko.\n28) An tam zet ding nan, kan Laimi na tumsak mi lakah zawi’h hla ha tum nuam na tibik?\nVG: Aaaa…. Sakhan Nam, Hoilo Par Mitthil [Bj], Lungrualnak Par [Salai Ma Ruat], Ka Bawipai Khraws Lawng [Dorcas Lal Biak Eng] le Salai M [New Version] pawl hi si bik ko, tu tiang vial te ah cun.\n29) Na music leitlun ih na sunmang tla theih kan duh bet?\nVG: Kan Chin Awnmawi hi Leitlun pumpi in in buaipi leh tengteng ding.\n30) C.T siartu leh na fans pawl hnenah cah duh mi na nei maw?\nVG: Tha in pek mi parah tampi ka lungawi!\nK = Kawngsang Khurhnat Phur\nM = Mosquitos [MQT]


Far Men Par le PBK Lian Khuma in Falam hla VCD tuah ding - Chinland Today Media\nFar Men Par le PBK Lian Khuma in Falam hla VCD tuah ding\nJuly 11, 2012 7:31 am·4 comments\nCan reizet a dang a nat ruangih, tong hman tong tha thei lo le, hla hman sak ngam lo ih a um hnu ah, Pathian mi le pawl thlacamsak nak ruangih dam, kan Laimi hlasak thiam, a hmin cuai thei lo le hngilhni um nawn lo ding khawp ih hmintha nei, Far Men Par le Mizoram ih Thangthatnak hlasak ruangih mi lungthin neh thei zettu, PBK Lian Khuma cun Falam hla VCD tuah an tum thu, Far Men Par in CT a sim.\nNu Thang Nawn (Tu Aizawlih um) tei innsungsang ih sponsor ih tuah ding mi, Falam VCD ahhin hla 13-14 um ding ih ruahman a siih, hmansehla Far Men Par ih a dam that lo ruang sawn ah, duh vek in an zamrang thei hrih lo. Far Men Par hi tuah, Aizawl ah zohaw ter phah in a um ih, a dang (Throat) ah tit, fa te a cawr suak ih, cumi cu operation a si ding le ding lo khal theih a si hrih lo. Ni 10 sung ei ding si an pek mi a ei theh hnu ah zoh sal ding a si thu CT palai hnen ah a sim.\nPBK-a khalin, a can lawng lo zet karlakah a theitawk in Falam hla a zir phah rero ih, hma a sawn cak zet. Damthatlo ruangih cak zetin hmansawn thei lo khalsehla, tui Krismas hlan sung ahcun theh man tengteng an tum. Amah Far Men Par cun, operation silo ih a dam that sal theinak ding hrang thlacamsak dingah, ramsung ramleng um kan Laimi pawl a cah.\n(Edt: Kan Laimi pawl ramsung ramlengn ih um khal, Pathian thangthatnak hla VCD tamsawn kan neih theinak dingah, Sponsor uar sinsin cio uhsi).\non July 11, 2012 at 7:35 am\nNa va ti tha ve.\nNa thuthang nganmi siar ka ngaizet si maw.\nNgan thiam zuarzo ee.\nSi rori kan Laimi hin sponsor kan uar a tul thlang.\non July 11, 2012 at 7:36 am\nKa lei cih ding.\nThla cam sak cio uh.\nA ngai ka hiar nawn zo.\nA valungawi um ve, suak lohli sehlaw ngai a cak um tuk aw.\nLei ka bawh khiaukhi- keuki.\nPaPathian in dam caknak pek seh.\non July 11, 2012 at 1:06 pm\nPathian sunglawi sin seh law, Ka Mi uar veve an si si\na suah hlan in ka booking cia ding kei cu\ncutluk a si ko


Thinneem cu Ttawnttai A Si Lo - Chinland Today Media\nJanuary 24, 2013 11:56 pm·0 comments\nBible Siar Ding: Matthai 11:25-30\nKa kawn hi phur hnik uh. Kei cu nunneem le tangdornak thinlung nei mi ka si. Ka hnen ihsin zir uhla colhdamnak nan ngah ding.\n– Matt. 11:29\nKan leilungpi in tangdornak (humility) hi a ngaisang lemlo. Christian pawl sung hmanah, tangdornak cu atu le tu lo theih lo ih kan tuah ttul (should) a si ti cun kan thei ko nain kan tuah duh (want) caan a mal em.\nKanmahte mai’ ke parah ding thei ih “bulpak thuneihnak (personal authority)” tthansoter dingah simzirh mi kan si. Mi tangdor pawl cu mi ttawnttai an si – nunnak sungih tthansonak hawllai ah mi ih nautat thlak ih um cun ke hnawtnak vekin mi ih pal le lanmi ah kan cang ding.\nSikhalsehla, tangdornak taktak (true humility) asilole thinneemnak (meekness) cu ttonttaihnak (weak) a si lamlam lo. Jesuh cu a tangdorzet ruangah a nasazetmi huham neitu dinhmun ah khaisan a si. Ni sawmli sung rawl a ulh hnu ah Satan ih sualforhnak neh theinak huham thawn a khat (Luke 4:1-13). Biakinn (Temple) sungih paisa thlenghtu pawl ih cabuai pawl linglet thluh ngamnak hi mi ttawnttai sinak cu a si hrimhrim lo (Matt. 21:12-13). Thinglamtah parah misual tlen dingin thihnak tiang a tuar ngam.\nThinneemnak thawn, Rundamtu Jesuh cun thinglamtah parih thihnak tiang tuar dingin A Pa ih thu a ngai. Jesuh ih tangdornak in rundamnak in pek. Amai’ sungah kan thlarau nun colhhahdamnak kan ngah.\nBawipa Pathian, Jesuh ih tangdornak in rundamnak in pek ruangah ka lungawi. Ka nunnak ah tangdornak a zir ngahtu le a langter theitu si thei ve dingin in bawm hram aw.\nTuni ka nunnak ah atak ih ka hman thei dingmi tangdornak taktak Jesuh hnen ihsin ka zir ngah zo maw?


Bangladesh Building Cim Thu Neta - Chinland Today Media\nBangladesh Building Cim Thu Neta\nMay 10, 2013 6:14 pm·0 comments\nDHAKA : Bangladesh ram khawpi, Dhaka ih Rana Plaza cimnak runsuah hna cu an peh vivo. Tuini tiangah mithi ruak an hmuh vivo hnu ah, mi dam khal an hmu bet. Mithi lak ih thinlung lazettu cu, Building cimnak ni 16 nak ih an hmuhsuahmi nupa te asi.\nAn nupa te in hmunkhat ah an um ih, pomaw in an 2 in thi ih sar asi. A hmusuaktu pawl cun, an hmuh veten zohman taplo in an umlo, an mitthli a tla theh tiin an sim hai. Tuihnu khal ah mi dam le mithi hi an hmu vivo. Nitin in a thimi an tam vivo ih, May 10 ih an record nak ah cun, mi 1000 an kim thlang asi.\nCumi lai ah, nunau 1, cu Building cim hnu ni 17 ah dam in an hmusuak. May 10, Tlawngkai Ninga ni ih runsuah hna an tuannak ah, hi nu hi an hmusuak. Hi nu hi Reshma tiin theihmi asi ih, an runsuah hnu ah ambulance thawn sizung lam panpi asi hngal.\nBangladeh Army spokeman, Shahinul Islam cun, “Runsuah hna tuantu pakhat Muhammad Rubel Rana cun nunau pakhat in “ In run aw ( Save me )” tiih a au aw a theih veten a rualpi a ko hai ih, an vun hmusuak cu nunau pakhat a rak um. Reshma tiin theihmi asi ih, damten ni 17 hnu ah hmuhsuah asi. Tu ah sizung lam ah fehpi asi ih, damte ih a um vivo nak ding kan duh thusam asi” tiin a sim.\nBangladesh Plaza Cim Thi Mi 800 Kim\nDhaka Building Neitu Palik Hnenah Mahten Pe Aw\nBangladesh Khawpi Dhaka Ah Building Cim, Mi Tamtak Thi\nMahasen Cyclone Bangladesh Ah Hrang\nBangladesh Buainak Ah Mi 20 Thi


SSA-S Palai Pawl Naypyidaw Ah Feh Ding! - Chinland Today Media\nJanuary 6, 2012 4:05 am·0 comments\nIrrawaddy, BDC | January 6\nShan ram kilhimtu, hel, SSA-S palai pawl cu a vei thumnak hrangah Kawlram thuneitu pawl thawn tu’i thla a zarh thumnak ah rualremnak hawl in Kawlram khawpi, Naypyidaw ah biakawknak an nei ding.\nHi biakawknak an neih ding mi ah Kawlram cozah lam cun tlangleng lam ih thuneitu, minister of transportation, U Awng Min cu tawnawknak ih rak dawngsawng ding ah an thlah ding ih SSA-S ihsin palai 10 lenglo an tel ding thu Kawlram thuthangca in a tarlang.\nHi tawnawknak an neih dingmi ah SSA-S cun Shan ram sung ih acozah ralkap thawn kahawknak thleng theu pawl daiter a si theinak ding thu, ramsung buainak a phunphun pawl cu daan vek in felfai zet ih remthat a si theinak ding thu, SSA-S hrangih central zone tuahsak a si theinak ding thu, ram thansohnak ding ih kutkaiaw ih hnatuan tlang theinak ding thu le acozah thawn kutkaiaw in ramsung mipi siatsuah thei rittheih thil pawl dodal ding thu pawl thawn pehparawin thurelkawmnak an nei ding a si.\nCuhleiah Shan state, Tawnggi, Khulan, Ceih-Thung, Tachi-Leih le Myein Seih Township le a kaingkap pawl cu SSA-S ih ram ah pe ding khal in Kawlram thuneitu pawl hnenah an ngen tel ding a si. Kawlram cozah thuneitu pawl cun tu’i thla sungah KNU, KIO le CNF palai pawl thawn khal tawnawknak le thurelkhawmnak neih a tum thu Kawlram thuthangca in a tarlang bet.


Ralhrang Pawlin, “Democracy Nan Duh Asilen Ralkap Uknak Hnuai Ah Um Uh” Tin Meithal An Kap Ciamco Ih Nauhak Kum 5 Mi An Kap That – Meifar\nRalhrang pawlin ‘Democracy nan duh asilen ralkap uknak hnuai ah um uh’ tin meithal an kap ciamco ih nauhak kum 5 mi an kap that thu theih a si, ralkap pawl ih Democracy uknak cu meithal thawn mi kahthat hi a si.\nDecember 6, 2021 zan nazi 8:00 hrawngah Mandalay, Chan Mya Thar Si veng sungah bomb veikhat a puak. An vengsung ah ralhrang pawl an va lut ciamco hngal ih an duhduhnak hmun ah meithal an kap ciamco, kiangkap inn pawl khal an kap hluahhlo.\nCutin an kahnak ah inn sungih rak lek rero lai nunau nauhak kum 5 mi ih lu ah an kap ngah ih a hmun ah a thi cih.\nPyigyidagun Sayadaw in, “Nauhak an kah that laiah uico ralhrang pawlin ‘Democracy nan duh asilen ralkap uknak hnuai ah um uh’ tin an au ciamco” a ti. Chan Mya Thar Si veng sung upa pawl khalin nauhakte a thih thuhla cu an nenhnget ih a hmin le a nui hmin an zingzoi lai.\n“Tili Ih Fehtu Cu An Kirsal Nawn Lo” Thuanthu Tawi


Pathian Ih Kut Hmuh - Chinland Today Media\nPathian Ih Kut Hmuh\nSeptember 6, 2010 2:24 am·0 comments\nEzra 7:1-10, 27-28\nPathian bomnak thawngin Jerusalem cu thla-nga thla nikhat ni ah an thleng. – Ezra 7:9\n– Saam 148-150\n– 1 Korin. 15:29-58\nJack Borden cu a kum 101 kim suah ni ah zinglam nazi 5:00 ah a tthang. Thawhlam tampi a ei, zing nazi 6:30 ahcun hnattuan thok dingin a sihni ttuannak zung sungah a to. A nunkhua saunak thuthup an sut tikah, “Thih hrih lo,” tiah hnisuahsai phah in a sawn hngai.\nA nunkhua saunak thuthup tampi a um. Broden hi a kum 11 ah Clear Fork ih Trinity tiva ah ti a hnim. Fork Worth (Texas) Star Telegram thuthangca ngantu David Casstevens hnenih a simmi cu, “Thil cangmi tinkim ah Pathian ih kut a um tiah hngetkhohzet ih zumtu ka si. Amah ih tumtahnak ruangah i nungter. Ttuanter i duh tiah ka zummi pawl ka ttuan,” a ti.\nPuithiam Ezra khal in Jerusalem phardawl le Biakinn sak saaltu sal ih taang dah mi pawl thlaraulam ah kaihruai hngai dingin Babylon ihsin palai pawl hruai in a ra tlun tikah Pathian ih a tthami kutcak a hmu ngah (Ezra 7:9-10). An lamzin tluan ah Pathian in a umpi hngainak a theih tikah Ezra cu a tha a tlung ih a raal a ttha. “Bawipa ka Pathian in raaltthatnak i pekih Israel hrin sungih sungkhat lubik ciar tampi cu keimah thawn kir dingah ka leem thei a si, tiah a ti (c.28)”.\nKan nunnak ah Pathian ih kut kan hmuhmi in a parah lungawinak thuk le tuahter in duhmi tuah duhnak kan thinlung ah a tthanglianter. – David McCasland\nZumnak mit in kan cuan le,\nNitinte ih thil cangmi ah;\nPathian ih zaangfahnak kut kan hmu lohli ding,\nKan lamzin ih a ra thlengmi thil zate ah. – D. De Haan\nZiang tinkim ah Pathian ih kut a um ti na theih asile,\nPathian kut sungah ziangtinkim na hlan thei ding.\nRiahsiatnak Sungih Lungawinak\nMangbangza Thu pawl\nCangvaih theinak ding Caan ttha\nMi Tampi An Um


Letpanchaung Branch LZP in Ţhal Tlawng Laica Zirh Ding - Chinland Today Media\nLetpanchaung Branch LZP in Ţhal Tlawng Laica Zirh Ding\nMarch 31, 2017 4:18 pm·0 comments\nLairawn Zirsang Pawlkom, Letpanchaung Branch hmin in Kalay peng, Letpanchaung khua BEHS tlawnginn pi ah 2017 Ţhal sung Laica zirh program an nei ding tiah theih a si. Kum dangah cun mah le kawhhran cio ih a dangdang in an rak zir ţheu mi kha hmun khat te ah course bangrepte’n zirh khawm thei dingin an tawlrel mi a si.\nLetpanchaung LZP ih Summer Chin Language Teaching Program ahhin Falam Language le Hakha language zirh ding a si. Tlawmngaiih pumpe zirhtu ding hi mi 20 ţha an siih, March 30-31 tiang ni hnih sung TOT training an nei thei. TOT ahhin Laimi lakih canganmi S. Kei Uk le JC Kipling in an zirh.\n“Duhlian ţong hmang Lushai le Hualngo unau pawl khal hmunkhat ih zirh khawm ding in kan sawm. Letpanchaung ih Mizo Students Fellowship (LSF) thawn meeting neiin kan relkhawm nan, LWO lam hmalak ding a si ruangah Duhlian (Lushai) language cu tui kum an zirh ve thei lo ding thu in sim sal. Poi kan ti zet,” tiah LZP Letpan secretary Salai Van Lal Zui cun a rel.\n2016-2017 Fimzir Kum sungah Lairawn ih khaw tampi ahcun Chin Language zirhnak program hi a hlawhtling tuk lemlo. A san cu acozah tlawng saya pawl le ţuanvo neitu pawl in thungai thlakin ţan an khawh lonak le Myone Fimzirzung lam ihsin forhfial somdawlnak a um lo ruangah a si tiin tualsung mipawl hnenin theih a si. Hi thu ah LZP Letpan Branch advisor le tuikum Summer Laica Zirh Program tawlrelpitu Salai Jesse cun,\n“Acozah fimzirzung lamin an ngaihthah hleiah kan Chin hruaitu lam khalin nornak a mal deuh ruangah Lairawn ahcun Chin Cazir program hi tlawnginn ah a hlawhthling tuk lem lo. Acozah in a thu in zir in sian hi remcang ah la in nor sinsin ding kan si nan, kan thlahdah deuh lai. Compulsory subject asilole Alternative Subject pitling si thei dingin kan nor a ţul. Tu hmanih kan thlahdah cun in palzutsak vivo ding. Kan identity pakhat a siih, kan sunsak thiam a ţha,” tiah rel.\nApril 3, 2017 ni ihsin zir thok ding an siih, kawhhran pawl khalin mah le kawhhran cio ih an Laica zir program cawlin an fale an thlah dingih asilobik ah tlawngta mi 300 tal an si thei an beisei. Chin Literature and Culture Committee (Kalay-Kabaw) sawmin April 5 ni ah Ţhal tlawng on puai neih an tum.\nLetpanchaung khua hi Lairawn Kalay Peng ih Chin khawte lakah a tumbik le Phunhra Exam centre ngahnak umsun a si. Innthawng 2000 tlun ummi Letpanchaung ahhin 2016-2017 Fimzir Kum ah October thla tiang Chinca zirh a si loih, CLCC in an vehvaih hnu le LZP in hmalak an tum hnu in tlawnginn ah zirh thok a si. Chinca zirhtu cozah tlawngih tlawng sayapawl cun 2016 kum cem zawng ihsi an zirh thok mi Chinca an zirh man zaangna domnak nihlawb khal tuini tiangah an dong hrih lo a si.\nTivapi Pathum Finkhawmaw Zik Ruangah Chin Mi Umnak Khaw 8 Thlaphang


Chinram Mindat Ah Ralkap Ih Kammi Bomb Pal Puak Ngahtu Chin Mino Pahnih An Thi – Vapual Auaw\nChin ramkulh Mindat peng Pukun khua kiangih ralkap le Mindat mipi humhimtu doawknak ah ralkap pawl dung an sip cu bomb an kam phah vivo ih Mindat mipi humhimtu lakin mino pahnih cun ralkap kammi bomb an pal puak ngah ih an nunnak a cem.\nDoawknak cu ralkap in raltlan pawl umnak tiang hnaihnok tum in Chin raltlan pawl an pan vivo ruangah mipi humhimtu pawl in ralkap an rak kham ih do aw an si. Ni 4 sung an doawk hnuah ralkap lam dung an sip cu thupten an ra kirsal pei maw tiin thlingthlatu mino an thlah ih bomb an pal puak ngah tikah mino 2 an thi.\nMipi humhimtu lakin hotu pakhat cun “Ni 4 sung kan doawk hnuah ralkap lam cu dung an sip. Neta ah thupten an rasal pei maw tiah thlingthlatu ding kan ruat cu an zohfelnak ah ralkap kammi bomb an pal puak ngah ih a hmunah Salai Tam Hung le Salai David an nunnak a cem. Salai Tam Ling cu hriamhma a tuar a si,” tiah a ti.


Innhnen Duhdawtnak - Chinland Today Media\nJanuary 22, 2010 12:24 am·0 comments\n“Bawipa na Pathian cu na thinlung zate, na nunnak zate, na cahnak zate le na ruahnak zate thawn na duhdawt pei ih na innhnen cu nangmah le nangmah na duhdawt awk vekin na duhdawt hngai ve pei, a ti.” – Luka 10:27\nSam roternak (hair dryer) lei ding cu a har lo nain paisa khawl ka duh ruangah a siatmi keimahte rem ka tum. Naam fate in a kutkaihnak sungih ummi a khennak screw phoih ka tum tikah ka kutzung ka tuahmawh.\nHih thil cangmi par ihsin ka zir ngahmi cu: Keimah le keimah ka duhdawt aw. Ka ttulmi tuah dingah zamrang te’n ka nawt aw. “Ka thiisen suakmi colhter dingah caan ka nei lo, nehhnu ah ka tuah leh ding” timi ruahnak ka nei lo. Ka hma cu dimdoih te’n tuam ka duh. Ka nupi le ka faate pawl kha dimdoih te’n ka hma kholh dingin le an tuam tikah sam thawn tuam cih pang lo dingin ka sim hngai. Keimah le keimah ka duhdawt awknak in ka khuaruahnak, ka ttongkam le ka tuahmi thil zate’n a neh thluh.\nMah le mah kan duhdawt awk vekin kan innhnen kan duhdawt (Luka 10:27) theinak dingah a ttulmi cu nuar lo ih duhdawt ding hi a si. Cuih duhdawtnak cu mi pakhat ih ttulmi theih sak le a ngah tiang zuam sak khi a si. Cuih duhdawtnak cu raalring te’n khua a ruat ih a ttuantu zaangfah lainatnak a si. Suamhmang pawl ih an tuahmawh mi khualtlawng pa parah Samaria mi ttha pa ih a neihmi zaangfahnak le thap-awknak vek khi a si. Cuvek duhdawtnak cu Pathian in nangmah hmangin na innhnen pawl pek hngai a duh.\nBawipa, mi ih ttulnak hmu thiam dingin i bawm aw,\nKa ttongkam le ttuannak in,\nNa thinlung hnak ih fate sawn ziang thil hman in\nna innhnen ih thinlung a tonghtham thei lo.


Hnih caan!!! - Chinland Today Media\nOctober 28, 2008 4:12 pm·0 comments\nLai pa cang hlasak thiam ti aw ve nawn cu, rinlopin raltlan si zarah USA ram nuam a thleng ve. A nauhak lai ihsin hlasak lam ih rak pe aw zet a si. Amah tawkten cun tawk ati aw ve nawn. Veikhat cu ruahlopin, a umnak vengah Concert a um. Hlasak paih nawn le phur nawn a sivekin, stage parih hlasak ve dingin a dil. A dilnak cu an siansak ih, a mirang hla theih sun mi te cu, thiam le thiamlo ten a sak, au kio ve ko…!!!\nMipi pawl cun “once more! Once more! Once more!” Tin an au ciamam…. a lungawi tuk a theitawk in a sak rero, mipi pawl cun “Once more” an ti thotho. Ti ngaihnak a thei nawnlo ih “Ziangah hi tluk ka sak hnu ah once more nan ti thotho” tin a sut. Mipi pawl cun “Na thiam lai hlan lo na sak ding” an ti.\nA Biang no te\nFala le tlangval an duh awk tuk ah thizik ten an um. Asinan, an tawng aw thei dahlo ih phone in an be aw ringring. Ni khat cu, a ngaihzawngnu, Mawite cu a Sunday hruk ding thuamhnaw a nawt rero. Cu lai fangah, a tlangval pa in a rak phone. Thuamhnaw nawt lai leh Mobile awn cun a thinlung a tibuai tuk ih, a thil nawhnak meiling vam herher cu Mobile ah a ruat ih a hna ri, a biangno te ahcun a ret ih ..Hello….a ti theh cun a sam le a biang note kang cu arsa bang in a hmui vervo.\nVeikhat cu inn tek tei monu a ihkhun khaan ah lawngfangkheh rorin a um. A room ahcun a ninu rinlopin a lut ngah pang. An monu lawngte a um cu a hmu. A mangbang tuk, “Ziangah hitin na um” a ti?. An mo nu cun, “Night dress” a ti. Cu tete tin a ni nu cu lawngten a um ve, an pa a ra tlungih, an nu lawngte a um kha a hmu. An pa in “Ziangah lawngten na um a ti? “An mo nu thu cawngin, “Night dress” ati ve”. An pa cun, “Na night dress a sur thehzo ual” a ti.


LAIRAWN MIPI KAN DIRPI CANG ULAW, CNF/A PAWL – The Chinlung Post\nCNF/A pawl hi ziangah mipi in kan au. kan mawhthluk. Tuitum kanram buainak ah hin kan chin ralkap pawl duhvek ih an cangvai lo ruangah mipi in kan sawisel. a sawisel tu pawl khi kanvun zoh tikah lairawn mipi pawl an si. a si len lairawn teh Chin ram a si lo maw kanti a si len. lai rawncu a si.hmanseh la CHIN sitate ih awpmi a silo.\nCuruangah kan Chin ralkap pawl an cangvai lo nak san ah ka ruat.lairawn hi Chinram ah kan pawmlo ih kan dungtun men a si ah cun. kanti sual ding. tlangram cin lawng humhim kan tum a si ah cun. kan CNF/A pawl cu ram duhdawt tu ngai2 an si lo ding. kan pipu san ih sin kan CHIN ram cu chinduun tiva pi tiang a si. kan chin ram dikzet ih kan ngah san theinak dingah cun tuitum kanram buainak ah hin CNF/A pawl in tuitum ah hin kan lairawn tiang khal an humhim a tul rori a si.\nTuitum ah hin kan ram hi tlangram cin lawng si lo in chin rawn tiang khal ngahthei dingih kan zuam a tul. tuhi kan can tha neih sun a si.kan chin ralkap pawl in kan Chinrawn tiang a humhim lo a si ah cun mahtuam cu nuisul phumnak tiat te ih lungawi tawk fang an si. CHIN rawn chinduun tivapi tiang kan ngah sal a tul.\nZalan nek kan sualsuak tik ah ramri rel fel a si tik ah kan ram hi ralkap uknak bang ih a hrek lawng kan ngah pangding a phan um. Nan CHIN ralkap pawl in khuihmun tiang an humhin an humhim cin tiang lawng nan ram a si tin kan hruai tu pawl kha an loti pang cun titivava tum in nan can nan dawm leh pang ding.khua na tlai hlan ah. CNF/A pawlkha kan lai rawn tiang humhim nan pe in mipi ding pi hram uh. Credit:Sangte\nCEI KO IN A TONGH KO CANG HIH, NANGMAH KHA RAK I KAWIH NA NING ZAH SEH


Ukraine cozahpi ṭan ṭhat a la, kum 18 ihsin 60 karlak ramleng suak a kham - Falam Online Media\nUkraine cozahpi ṭan ṭhat a la, kum 18 ihsin 60 karlak ramleng suak a kham\nUkraine President Volodymyr Zelenskyy in martial law a phuang zo bangin, Ukraine’s state border guard service (DPSA) cun kum 18 ihsin kum 60 karlak mipa pawl cu ramleng suak a kham.\n“Martial law a nung sung cu Ukraine rammi mipa kum 18-60 cin cu ramleng suak kham an si sung thu, ramri kiltu DPSA in a phuang zo. Himi thusuah hi ngai poimawh dingin thu than a si zo” tiah interior ministry zung in Telegram ah thu a than.\nThe ban will remain in place for the duration of martial law, which was imposed by President Volodymyr Zelenskyy on Thursday morning after Russia invaded Ukraine.https://t.co/JRzBhlrqfg\n— VICE World News (@VICEWorldNews) February 25, 2022\nMartial law an phuang cu ralkap hruaitu pawl in ramsung thuneihnak an kai sung tinak a si ih cumi thusuah ngaipoimawhlotu/pahbaltu cu ralkap thu ah a ṭhum aw.\nHitiih miṭhenkhat rampi suahsan an kham nak san cu “Ukraine rampi humkhamnak hrang hmalaknak pakhat a si” tiah DPSA cun thu an suah.\nPresident khalin rampi humvennak hrang ṭanla duhtu rammi hmuahhmuah hmai ah suak dingin le hriamkai duhtu cu kaiter an si ding thu a phuang zo hlei ah, “Ukrainian passport kaitu zaten ralkap ah nan lut thei” ti`n defence minister, Oleksiy Reznikov in a rel ve.\nTlawngkai ningazing ih Ukraine interior ministry in Telegram ih a tarlang mivek a si le, Ukraine ralkap kut tuarin Russia ralkap 30 lenglo an that zo ti a si. Cuihtlunah raldonak mawṭaw le tank 130 hrawng an siat sak zo thu le fighter 5, helicopters 6 an siat sak zo thu Telegram ah a tarlang.\n“Mizaan ah kan ralkap pawl in ziangvek kan si timi, kan ral pawl an hmuh zo. Ukraine mipi hmakhua hrang ruatin kan ralkap pawl in kum 8 lenglo ral an do zo. Atucu kan ram humkham dingin a ti thei hmuahhmuah hriam kai caan a si. Ralkap bawm men lawng siloin Ukraine ral hmuahhmuah thianfai vuairi caan a si” ti`n Telegram thusuahmi ah an ngan tel ih “pengṭhen zate le Kyiv khawpi kan thuam ding” tiah an tarlang.\nTuṭum doawknak cu Ukraine rammi hmuahhmuah ṭan la an tum ih ramleng ih um mitamzet khal rampi hum dingin an tlung rero zo. Kum 8 sung, Donbas ih raldotu ralkap colhlazo 300,000 lenglo khal hriamkai dingin an tiamkam zo.\nAtu ca kan ngan tiangah Ukraine President Volodymyr Zelenskyy in ram sung um mi 100 luan an thi zo thu le hriam tuar 300 luan an um thu a phuang a si.\n← Falam peng doawknak ah SAC ralhraang 10 hrawng thi\n‘Ghost of Kyiv’ raldo vanzam cun Ukraine mipi Lung thoter →\nJustin Bieber ih Kedam zuar cu minute 90 sungah a cem faifilik thluh\nSii ri ruangih Mit sawh kuai awtu cun Pathian Ko Nak A Si A Ti\nAladdin Daawibur hmang in India Dr. Ting Thawng zali Kyat bum tuar


Falam ah COVID-19 Mithi 2 Vuiliam July 9, 2021 – Thechinlandtoday\nFalam ah COVID-19 Mithi 2 Vuiliam July 9, 2021\nadmin July 9, 2021 Leave a Comment on Falam ah COVID-19 Mithi 2 Vuiliam July 9, 2021\nCOVID-19 ruangih Falam peng sungah a thimi pawl, July 9, 2021 (tuni) zinglam ah Rev. Philip Tlei Thuan (kum 63) le zaanlam ah Pu No Lian Sang (kum 73) pawl in siizung ah in cemsan ih Laampa thlanmual ah volunteer pawl le kawhhran țuanvo nei pawl in an vuiliam zo a si.\nCOVID-19 ruangih Falam peng sungah a thimi pawl cu: June 2 ah Pi Zung Rem Thluai (Kum 53) June 12 ah Rev. Piang Bik (Ramthlo- Kum 51) le Pi Khawfeli (Rihkhawdar- Kum 81) June 13 ah Pu Sui Ceu (Kum 67) le Pu Lalthanpuia (Rihkhawdar- kum 38) June 16 ah Mai Lal Muan Kim (Kum 27) June 18 ah Pi Za Nawn Kai Kum 79\nJune 19 ah Pastor Thang Hre Mang (kum 33) June 21 ah Pi Lun Khaw Niang (kum 76) June 22 ah Salai Lal Than Eng (kum 25) June 24 ah Pu Cung Lian (kum 66) June 25 ah Pu John Ral Za Lian Kulh (kum 60) June 26 ah U Win Naing (Rihkhawdar- kum 72) June 27 ah Pu Hrang Thawm Vel (kum 62)\nJune 28 ah Pu Leeng Tin Hre (kum 66) June 29 ah Daw Win Mya Kyi (kum 51) June 30 ah Pi Ni Siang Men (kum 39) July 1 ah Pi San Del (kum 63) le Pu Lal Duh Cung (kum 44) July 2 ah Pu Hung Hleih (kum 46)July 5 ah Pu Thang Lam Kim (kum 40) July 7 ah Pu Martin Hniar Cung (kum 72) July 9 ah Rev. Philip Tlei Thuan (kum 63) le Pu No Lian Sang (kum 73) pawl an siih Falam khuasung ihsin mi 20, Laikhua lam ihsin mi 4 an thi zo ih zatekom mithi 24 an um thlang tiah theih a si. Copy ch\nKalay Ah Nikhat Oxygen Liter 40 Bur 78 Thun Theinak Cet An Her ThokKalay khawpi Mingyi hotel ah tuini July 9 zaanlam ihsin Oxygen an thun thei zo. Himi Oxygen hi nikhat ah liter 40 bur 78 a thun thei ding.\nHi Oxygen thunnak cet hi ralkap in rampi thuneihnak a lak hlanah tlawmngai mipi in Oxygen cet leinak hrangih sumpai thawh khawmmi ihsin ting 2000 lenglo cem ih lei suahmi a si. Cp zalen\nRih Khawhlun ih hmuan neitu pawl in Rih khawsung pawl tihang an pek Rihkhawdar lockdown zarhhnih nak an hman rero lai fang a si ih, khawsung pawl cun rawlhmeh tihang harsatnak tampi an nei , Rawl hmen harsa pawl hrangah tin Rih khawhlun ih hmuan neitu pawl cun an mai lo sungsuak thlaihnah pawl( Mai zik, Antam,purawng hnah..tvp)siangzet leh zanfak zawnruahnak lungput tahwn khawsung pawl an rak hlawm a si.\nRih khawhlun ih um Nu leh pa Ule nau nan za te parah kan lungawi zet a si, Nan tuahtuan le nun zalam tluanah Pathian ih thlawsuah co vivo tu si hram uh. Salai Qui Sing.\nThantlang ah a Lan Dingmi Facang Phortu Truck Pahnih Falam ah SAC Ralhrang nih an Hren. →\n← Hakha Le Thantlang Pumpek Rian Tuan Nak Caah Sing Sawmnga Ka Bomh Hna


WELCOME TO MY PAGE > 2013 SUNDAY SCHOOL > \nFALAM CHRISTIAN CHURCH OF INDIANAPOLIS (FCCI)\nSUNDAY SCHOOL: SENIOR-session 4\nFeb 10th , 2013: 9:30-11.00 AM,\nZirhtu: Pastor Hre Mang\nEden dum sungah milai in Pathian thu an ngailo, an sualnak cu kum thawng tampi rei zo ah thilcang mi lawng asi lo. Nitin te tuisun ni tiang milai thinlung sungah Pathian thu ngai lo, zumo, Pathian duhlo zawngin khua kan ruat, kan tong, kan tuah, kan nung rero lai asi. Pathian in amai hmuihmel kengin a sersiam nan sualnak in a siatsuah. A siatzo mi Pathian hmuihmel cu Khrih ah sersiamthar sal asi.\nI. Timtuah cia ding:\n1. Bible siar: Seemtinerl bung 3-11 (siar nawn sal aw: 3:1-7; 6:11-14,17-18; 11:1-7)\n2. Zirbu siar pp.22-2\n3. Bible zohlo siar ngah dingmi: Seem 3:1-7\nII. Zirngah dingmi pawl\n1. Minung in Pathian thuneihnak a dodal (Humans reject God’s authority) (Gen. 3:1-7).\n2. Pathian in amai hmuihmel kengin asersiammi, amai hmin sunloih lo tu pawl parah thu a then (God judges those made in His image who fail to reflect His glory) (Gen. 6:11-14,17-18).\n3. Sual in milai nunah Pathian mizia, hmuihmel lang thei lo dingin a siatsuah (Sin distorts human relationships that were intended to reflect God’s character) (Gen. 11:1-7).\nIII. Thusuhnak saang aw\n1. Pathian in milai parah a thuthennak cu a luantuk tiah na ruat maw? Ziangruangah?\n2. Nitin te nangmai duhhrilnak (choices) pawl kha ruat hnik aw. Na duhhrilmi le Pathian duhdan pawl an bang aw ringring maw? Pathian duhdan thawn bang aw loin lungawinak, nuam timi na hawl, hril, tuah theu maw?\n3. Milai sualnak ruangah Pathian a riah a sia, ti na theih tikah ziangtin na thinlung a danglam ter ih khua na ruat? Ziangruangah Pathian a thin a naa asi pei? Nangmai tuahmi, hrilmi ruangah Pathian a thin a naa ve pei maw?\n4. Pathian thuthennak thu na theih tikah Pathian rundamnak thuthangtha simsuah ding a tulzia ziangtin a lo theihter ih na ngai pawmiawh?\n5. Nangmai sualnak ruangah ziangvek na tuar mi a um? Na sualman ruangah nangmah, na insang, na nitin nun ziangvek in a siatsuah ih na hmailam ziangtluk tiang a siatsuah ding?\n6. Leilungtlun ah kanmai hmin thannak, hminthatnak si loin Pathian hmin sunlawinak kan duh mi asi ti ziangtin kan langter ding? Ziangtin kanmai kiangkap cio ah Pathian hmin kan sunloih thei ding?\n7. Adam le Evi kha sual tuah dingin ziangvek ruahnak sual, diklo an rak nei?\n8. Pathian duhdawtnak, tumtahnak ruangah kan sual tikah ziangtin Pathian riah a siat ter?\n9. Pathian in ziangtluk sual a hua ti mi kan theih tikah a sersiammi ziangtluk a duhdawt ti in theihter?\n10. Adam ih sual ruanah ziangruangah misual ah siartel ve na si? Cuvek thotho in Zisu in na sualman a lo pek sak timi cu ziangtin na pom thei?\nIV. Program sungtel\nPraise N worship; thlacam; video clips; Bible siar; lecture; group discussion and presentation.


Baibal Sungih Theih Tha Sasaw Kuung - Chinland Today Media\nOctober 20, 2015 3:28 am·0 comments\n– Salai Thang Luai\nIsrael pawl cu Izip ram in ramtiam an thlen hnu ah Pathian hmai ah thu tiamkamnak an tuah. An thutiamkam mi theihpitu dingah lungto tumpi cu Joshua in sasaw kung hnuai ah a phun. Yahweh in Abraham hnen ah fapa A pek ding thu, sim ding ih a feh tik ah Abraham hi sasaw kung kiang ih a um lai a si.\nSasaw kung hi thing `tha a si ih, Lairam khal ah hmuh ding a um. Sasaw kung hi sawkung lole `thilkung ti khal in an ko. Mirang `tong in ‘oak’ an ti ih, Chin (Lai) – English Dictionary ah `thil kung tiah a hmang ih, Chin (Falam) Baibal in sasaw kung tiah a hmang.\nThing `tha a si vekin; inn sahnak, cabuai, tohkham, bizu le lawng saknak tiang in an hmang. Sasaw kung hi Asia, Europe le North America ah an um. Australia le South America ah malte hmuh ding a um. Sasaw kung hi phun 400 luan an um ih, burbuk can in pi 80 tiang sang khal an um. Lairam ah phun ziat a um ti hi felfai ih nganmi a um lo nan, amalbik phun hnih cu an um ding. Rah a nei ih, a kung ih zir in a rah khal an danglam. An hnah khal a bang aw lo.\nSasaw rah hi Mirang `tong in ‘acorn’ an ti ih, Blue Jay timi vate le thia-hlei khal in rawl ah an ei. Amak zet mi cu Blue Jay vate le thiahlei pawl in ‘acorn’ hi lei sung ah an thup ih, vur tlak can, rawl ei ding an neih loh can ah an pawrh ih an ei sal `theu ti ah hliakhlai tu pawl in an ti. TV Show khal ah Blue Jay le thiahlei pawl in ‘acorn’ an thup dan le an lak sal dan pawl an ti lang `theu.\nIsrael Siangpahrang Pahnih\nSaul ih ruang cu sasaw kung hnuai ah an vui ih, Absalom cu sasaw kung ah a lu/sam a tang ruangah, David ih ralkap pawl in an that ngah.\nSaul ih lal lai ah Israel le Philistine pawl hi an rak do aw ring ring. Israel pawl ih neh can a um ih, Philistine pawl ih neh can a um. Tum khat cu Philistine le Israel pawl nasa zet in an do aw. Asinan, himi ni do awknak cu Israel pawl ih sun ni a si. Israel ralkap tampi cu Gilboa tlang ah Philistine pawl in an that ih, Saul ih fapa pathum; Jonathan, Abinadab, le Malchi-shua pawl khal an thi. Himi ni thotho ah Saul siangpahrang khal a thi ve. Saul le a fapa pathum pawl ih ruang cu Jabesh ih sasaw kung hnuai ah an phum.\nAbsalom cu Amnon a thah ruangah, a pa hnen in a tlan ih, a nui’h sungkhat pawl umnak Geshur ah kum thum sung a um. David siangpahrang ih ralbawi Joab ih dilnak vek in Absalom cu Jerusalem ah a kir thei nan, kum hnih sung cu a pa David a hmu/tawng thei lo.\nAbsalom cu dai ten um men lovin, a thup ten lam`tatng a tuah ih, netnak ah a pai David ih lalnak a cuh. David cu Absalom `tih ah a tlan. Absalom in a dawi ih, David ih ralkap le Absalom ih ralkap pawl cu an do aw. Absalom ih ralkap pawl an sun ruangah Absalom cu a tlan. Sasaw kung lakah a tlan ih, cuti ih a tlan lai ah a lu/sam cu sasaw kung in a rak awk. Absalom sasaw kung ih a khai awk lai cu Joab in fei pathum thawn a sun. Cutin Absalom cu a thi.\nSaul le Absalom hi bang awknak tampi an nei. David dotu an si ih, ral kut ih thi siangpahrang khal an si. Hmel `that lam ih lar an si. Cui’h tlun ah pakhat cu sasaw kung hnuai ah an vui ih, pakhat cu sasaw kung in a rak awk ruangah a thih phah. Saul le Absalom hi sasaw kung thawn khaikhin ding um lo hmansehla an pahnih ih thuanthu cemnak ah sasaw kung a tel veve.\nSasaw kung `thatnak tampi lak ah ‘kum rei a daih’ mi hi rel a hlawh hleice. Thlarau lam ah ‘Pathian ih kilkhawinak’ a khihhmuh ti khal in zumtu hrekkhat cun an sim. Khuahlan ihsin tui san tiang thing `tha ih tling, Baibal khal ih um, sasaw kung hi, minung hrangah `thathnemnak tampi a nei lawng hman si lo, zumtu pawl thlarau nunnak khal ih sullam nei a si vek in a thuhla hi ca ih ngan le kaa ih sim awk tlak a si.\nSocial Media Rolung


Thailand Ram Ih Hnaṭuan Kawlram Mi Cu Covid-19 Siivai Ruangah A Thluak Hnaṭuandan A Dik Lo, A Thi Zik – Meifar\nThailand Ram Ih Hnaṭuan Kawlram Mi Cu Covid-19 Siivai Ruangah A Thluak Hnaṭuandan A Dik Lo, A Thi Zik\nMay 4, 2022 admin Leitlun 0\nShan State, Hsipaw khua ih um fala kum 31 mi Ma Thein Nyunt cu 2014 kum ihsin Thailand ramsung ah hnaṭuan in arak um zo. 2021 kum sungah thlakhat veikhat dawt ding mi Covid-19 siivai cu an hnaṭuannak an pu in ni 15 ah veikhat a dawtter.\nVeihnih a dawtawk hnuah ziangtin hman aum lo ruangah ni 45 hnuah a veithumnak a dawtawkter sal ih a talbuai. A lei ah meiling hmawm vekin aum. A naunu in, “Hitin aum laiah a khuasik bet, siikhan kan fehnak khalah thil a theithei lo. Tu’ah a sam khal an tla kolh thluh zo.\nA caan len zianghman thei lo vekin aum. A umnak le a eimi siivai pawl cu Thailand ṭong in an ngan ruangah ziangvek siivai ti khal kan thei lo” a ti. Ma Thein Nyunt ih dinhmun cu a sia deuhdeuh ruangah a innsang pawlin Myanmar ah tlungsal dingin an tawlrel nan a tlung thei hrih lo.\nThailand-Myanmar ramri Muse riahbuk ah aum lai. A innsang pawlin Ma Thein Nyunt hruai dingin motor an sang ih an thlah nan a tawl tuk ruangah an phur ngam lo, lamlak ah an kutsung ah thil pakhat khat a cang pang ding ti an phang ruangah an phur ngam lo. Ma Thein Nyunt cu an khua ah a tlung thei hrih lo ih a innsang pawlin an seherh tuk. A naunu in, “Ziangtin kan tuah ding ti khal ka thei nawn lo” a ti.\nA Fala Ruangah A Thian Le Rual Pawlin An Hnawng Nan Poi A Ti Lo\nRalhrang Pawlin Ramthlo Khua An Urkang


Mihlo An Hawl Hmu Theilo Mi Cu Amahten Ara Tlung, Ahlohdan Cu Amak In A Danglam – Meifar\nMihlo An Hawl Hmu Theilo Mi Cu Amahten Ara Tlung, Ahlohdan Cu Amak In A Danglam\nMizoram, Dilzawl khuami Huliana (kum 38) cu June 23 zanah a hlo thutthi, Bawngva ramah hnaṭuan in a riak. Zan nazi 7:30 hrawngah thiaraw dingin a suak ih a thuhla theih a si nawn lo.\nKhuasung mipi le tlawmngai pawlin an hawl rero nan a sulhnu khal hmuh ding um loin a hlo bepbep. A thiarawknak thlam kiangah cun a kedam lawng hmuh a si. An hawl rero hnu ni 4-nak June 27 zanlam nazi 6:00 hrawngah amahten an khua ah ava tlung.\nA cau zet ruangah biak ciamco a theih hrih lo, a hlohdan khal cipciar zetin a rel thei hrih lo. A hlohdan a tlangpi cu: An ramriahnak lamzinkap, tiva kiangah palap puk aum.\nPalap buk cu Huliana in a soisa ruangah khuasia pawl an lungawi lo ih an hruaihlo a si ding tin an rel. Amah ih a reldan cu: “In kai ih ka lu an tan hnuah cabuai parah an ret. Cuti laiah ka hmeltheih pawl khal ka hmu nan run in tum lo. Ka hna an hlepsal, asinan an sibawi in in bunsak sal” a ti.\n“Asilen zo in saw inn ah run lo hruai tlung?” tin an sut ih “An tamtuk” a ti. “Amah hi a pangai hrih lo ruangah thilumdan pawl sut ciamco a ci hrih lo. Tu’hrih ahcun himi lawng kan theithei lai, thuthar dang aum asilen kan rung lo theihter sal ding” tin an tarlang.\nAn Ṭhenawk Hnuah An Nu In An Inn Zuar A Tum Ih Arak Urkang


India, Burma le China Ram Pawl - Chinland Today Media\nJune 5, 2012 7:39 am·3 comments\nZirnak Lam Uar A Tul\nAustralia ihsin Uk te (Uk Lian) Chinland Thuthang in thu in run sut. Burma Ram Feh Dan Ding hi zarhkhat ah vawiziat na ngan ding i ti. Ziangtik tiang na ngan ding in ti bet. Nikum lam vek ih Lai kohhran Tuah That Tul ti tla kha na cawl leh mai in ti. Hi, tin ka sang ding. Zarh khat ah vawi 2 suah ka tum ih cawlh ka tum nawn lo. Kan dung ih ka ti vek in ka ram hrangah tuan a tul tuk thlang ih tu ahcun ka ca ngan hi kan ram hrang ih ka tuan ti nak a si ding.\nKan dung ahkhan Lairawn ah Tuai Phet (affiliated school) pawl din a tul kan ti zovi, tuitum ahcun tlawngkai nawnlo pawl hrang ih night school pawl kan tuah a tul ti hi ka run ngan ding. Ka nite khua Zuatit (Hmuntha) thotho in tthim sehla, Inn 400 tlun an um.Cutawk ah cun a phunphun ruang ih tlawng rak kai suak thei lo, tui English maw Burmese maw thiam duhpawl an tam zet ding. Inn 400 an um ruangah hivekpawl hi mi 300 lai an um men ding.\nHimipawl hrangah zarhkhat ah khawm lo zan zan 4, zan khat ah nazi 2 sung tla English le Burmese zirnak ah zan tlawng tuah sak sehla. Sayapawl cu affiliated tlawng saya private i kan san vekin a pe aw theitheipawl in hlawhmal ten an tuan kei, a mah lawng te mi thiam an si a tul ding .Kum 1 ah thla 10 tla ziraw tir bang sehla. Ahmais bik lam ahcun mi 80 lawng tla an kai tak tak thei men. A rei a rei kei a kai khal an mal vivo men ding. A sinan kum cem ih mi 30 in tha tei exam an pass suak tla cun hi hi a sisi development ti mi cu. Hitivek in zan tlawng kan tuah thei ringring cun kan miphun/Lairawn um pawl cu 90% literate ah kum 3 kum 4 sung ah kan tuah suak ding. Tongthiam nak ah ca thiam cu sum dawnnak ah sizung um nak ah, pehtlaihawknak ah a tul tuk si.\nRam Pi Pahnih Lak ih Burma Ram\nKan theih cio vek in China le India cu leitlun ih minung tambik ram 2 an si ih an lak ah ram fate Burma a um.1962 ah rinlopi in China cun India a do. Ramri ah ram ziangmawzat a laksak lawk. An 2 in Burma cu an rualpi ding ah an duh ve ve. Tum khat cu China in Bay of Bengal tipi i um Andamans tikulh pawl hi India hnak in Burma a naih ih Burma ta si awm tak a si a ti phah.\n1962 ah khan General Ne Win hovin Burma ah acozah sinak an la ih cumi hnu ah Burma cu socialist economic system in ram an fehpi ding thu an puang. Khalai ah cun socialist timi cu santiluan a rak si. China cu a lungvawi tuk ih Burma cu a lamttang ding in a duh zet ih Gen. Ne Win cu 1965 ah China tlawng ding in an sawm. Peking (khalai i an kawh dan) khawpi ah mi thawngza tamzet in sunglawizet in an rak hmuak. A sinan Ne Win cun an lam a tang duh ta ria lo. China pawl thin heng in 1966 ah China ram i Cultural Revolution cu Rangoon tiang an thlen tir ih Rangoon ah Kawl le China ti buaiawknak a um ih Chin tampi an thi.\nNe Win kha thatlonak tampi a rak nei nan Burma hi khui lam hman ah a tang lo a ti ih Non Aligned Nations ih meeting hman ah non aligned ngaingai nan si lo, Community lamtang nan si a ti. Burma cu tum khat tla cu a tel tir lo. China thinheng cun Burma Communist Party (BCP) ramhnuai mipawl vulh ih Kawl ram ralkap (an khaw mi u Than Lian khal tel in) thawng tampi Shan ram i communist donak ah an thih phah.\nNe Win uk sung India le Burma cu buaipi ngaingai um lo,duhdaw aw ngai ngai lovin an feh.Tu hlan kum 25 November 1987 ah India prime Minsiter Raajiv Gandhi cu Burma ah a tlawng. Aizawl ah magazine ka rak nei zo vih kan rualpa Mizo Aw editor Dr. Zirlian cu Rajiv thlun in Rangoon ah a rak feh ve. Burma le India duhdaw aw ten kan feh ding an ti nan kha tawk ihsi kum 1 fang 1988 i Burma in democracy duh ruang ih buainak ah India cun Rajiv Gandhi i hovin tlawngtapawl a bom nasa ih ralkap a cozah a rak do ciamco.\non June 5, 2012 at 8:59 am\nDear Pu Run,\nKa thusuhnak ngai pawimawh in zamrangte’n in lehsalnak parah ka lungawi.\nZarh khat veihnih na ngan tum thu tla ka rak theisal ih a lungawium sinsin.\nNa ngan tinten rak siar le siar lo khal kan um ding.\nCun, hrelh lo ih rak siar khal kan um thotho ding.\nA rei vivo dingih response a um lo caan le um caan khal a tampi ding.\nThazang thlah loten na zuam vivo thei ding ka lo duhsak.\nThimnak ah Surbung Tlang Thuthang tla hi mipi in catloin kan siar.\nA caancaan te lawngah faknak, thusuhnak le lawmnak a dawng.\nCuvekin kan Laimi lakih hnatuan cu cooperation amal theu.\nCuhnakin ziang mi hrangah kan tuah timi fiang a thupi sawn.\nKa man remcang caan ah ka lo titi bawm theu ding hokhaw.\nInternet ih cangan hi cu automatically tla in cafang a rak thlengaw thei.\nCuvek tla na zohhliah vivo a tuul dingih na baangzet ding.\nCun, ziangvekin mipi in hahdam ten an siar thei ding ti zohsal a tuul lala fawn ding.\nZiangasikhalle “Mipi hrangih hnatuan kum” tihi kan thupi pakhat a sisi.\nDelhi lam Laimi khawtlang, kawhhran ulenau pawl nan dam ding ka lo beisei.\non June 6, 2012 at 6:03 am\nhi hlan ahcun internet dor feh ih siar ka ra si theu ih hna tuan phah thawn cun ziang hman siar man thitha lo in zoh duh mi vial zoh ta in ka suak sal theu ih ca thatha siar man lo vin ziang thei mi nei cuca lo in can ka hmang theu.\nTu cun ka man ta poh in siar thei nak can ka ngah tam thei thlang ih ca ngan tu pawl nan ca siar hi manhlu zet ka tiih siar nuam ka ti nasa.\nkan thei lo mi tam pi ka thei phah fon ih ka lungawi zet.ngan peh thei vivo ding in ruahsannak tum pi ka nei. Pathian in thlawsuah lo pe hai hram seh law.\non June 9, 2012 at 11:33 am\nA lung awi um tuk ,na ca ngan mi a siar nuam ka ti na sa .Cun thu tam pi tla ka theih bet ii ka lung awi ee .\nNgan peh vi vo hram aw…..ram le mi phun hrang\nPathian in lo bawm vivo hram seh.


A sungah Satan a um a si tin Roman Catholic Priest in nauhak cu Ti sungah a hnim; VIDEO - Buannel News\nA sungah Satan a um a si tin Roman Catholic Priest in nauhak cu Ti sungah a hnim; VIDEO\nDecember 18, 2018 Buannel News COLLECTION, HOT NEWS, Latest 0\nTufang social media ih laar zetmi Raman Catholic puithiam (priest) pakhat in nauhak baptisma a peknak ah Ti sungih veikhat hnim dingmi cu vei thum rori a hnim mi in mipi tampi ih sawisel a hlawh ih, cu rualrual in nauhak ih nulepa khal an mawhthluk nasa. Himi baptisma pek lai ah hin nauhak ih nulepa cu an kiangte ah an rak um ve ko.\nHi thil a cannak hmun hi Russiaram Yessentuki ih St George Convent ah a si. Nauhakpawl baptisma peknak an neiih, himi Video ih kan hmuhmi nauhak baptisma a pek lai ah nauhak hi a ṭap rero.Ti sungah veikhat lawng hnim ding a si nan, a ṭap ruangah, puithiam (priest) pahin nauhak cu “a sungah satan a um a si hi” tiin vei hnih rori a hnim bet.\nHi nauhak hi kum 2 mi a si ih, a Nulepa in baptisma co ve dingin hitawk hmun ih an rak hruaimi a si. Nauhak ih Nu cun “Ka fanu hi kum 2 ih upa a si. Puithiam (priest) a hmuh veten a ṭih ih ban hna thiam loin a ṭap ciamco. Biakinn ih kan fehpi a veikhat nak a si”, tiah a sim.\nHi thu ah mi tampi in an sawiselih Nauhak ih Nulepa an mawhthluk, mi ṭhen in puithiam (priest) an mawhthluk ve.Ṭhen khat comment nak tla cu siar nuam lo zetzet a tel. “Hi puithiam (pries) pahi Kawhhran hnaṭuan maw a si, Satan hnaṭuan so a si?” ti tla in an comment.Video rak zoh ve hnik aw le, nangteh ziangtin na ruat?\nVideo a lang theilo pang asile, screen parah hmet awla a langcih mei ding.\nMineinung zet Pitar pakhat cu Tlangval kum 19 mi thawn an umtlang lai kai ngah; VIDEO\nCNA Tapungpawl ih mi an thahnak kum 22kim hngilhlonak tuah


Search Result Hossein Zhaleh Author\n2. SIGNAL TRANSDUCTION OF IMPROVING EFFECTS OF IBUDILAST ON METHAMPHETAMINE INDUCED CELL DEATH\nAuthors: Hossein Zhaleh - reza tahvilian - komail amini\n3. THE EFFECT ESSENTIAL OIL OF THE NIGELLA SATIVA ON NICOTINE INDUCED CELL DEATH IN PC12\nAuthors: Hossein Zhaleh - sadrollah seidi - Masoumeh Khanahmadi - Rouholah Moradi - Nastaran Kazemi5 - Komail Amini6\n4. THE EFFECT OF DESCURAINIA SOPHIA OIL ON METHAMPHETAMINE INDUCED CELL CYTOTOXICITY AND CELL DEATH IN PC12\nAuthors: Hossein Zhaleh - Moslem Sahraei - Masoumeh Khanahmadi - Rouholah Morad - Nastaran Kazemi - Komail Amini\n5. EVALUATION OF ANTIAPOPTOTIC AND PROTECTIVE EFFECTS OF JUGLANS REGIA ESSENTIAL OIL ON THE TREATMENT OF TRAMADOL IN PC12 CELLS\nAuthors: Hossein Zhaleh - Behzad Elyasi - Masoumeh Khanahmadi - Rouholah Moradi - Nastaran Kazemi\n6. EFFECT OF PENTOXIFYLLINE INHIBITE THE SIGMA RECEPTOR, OXIDATIVE STRESS, CALCIUM INFLUX AND MITOCHONDRIAL DYSFUNCTION AND SUPPRESS CELL DEATH INDUCE BY METHAMPHETAMINE\nAuthors: Hossein Zhaleh - komail amini\n7. THE EFFECT MATERIAL (PRUNUS AMYGDALUS VAR AMARA) AND DIFFERENT OIL CONCENTRATIONS ON MORPHINE INDUCED CELL DEATH IN PC12\nAuthors: Hossein Zhaleh - zhila dinari - Masoumeh Khanahmadi - Rouholah Moradi - Nastaran Kazemi - Komail Amini


Mipi Thimmi Cozah Nawlngeihnak Tangah Ralkap An Um Lawngah Democracy Hi A Theipar Kan Hmu Te Lai Hih — Chin Miphun Tlangau\nU Ko Nyi nih 2008 phunghrampi remh dingah a phunphun in a zuam i Rangoon Airport ah chunlai li ah a nunnak an laak diam ko. 88 dothlennak a dih naisai rih lo. Mipi thimmi cozah nawlngeihnak tangah ralkap an um lawngah democracy hi a theipar hi kan ngah te dingmi a si.


Leviticus 3 | Laicianghlim (The Holy Bible)\n1Cen a hlu hnak khiah remhnak ca ai hlu ilekhaw, kawlpaw ilekhaw a pa ihlahle a nu i tu seh, BAWIPA hnenah a maa nai lo kawlpaw hlu tu seh. 2Cia pa in cia a hluhnak lu vumah a kut khiah zau tu selai, tawkdunhmun tabernacle dawngkham ah ro tu seh. Ciaben fangin Aaron fate phungkite in a thi khiah awlta cingkim ah phiah tu seh. 3Ciafangin remhnak ca ai a hluhnak a hrekkhat khiah BAWIPA hnenah mei thawn tai in hlu tu seh. Cen a rilte khukhnak thau le a ril vumai thau le 4a kal panih le a nak ai a thau le a kal vumai thin thawn pehdun hnak a thau khiah lang tu selai 5Aaron fate in awlta vumai mei vumai thing vumah mei thawn tai tu selai mei thawn taihnak BAWIPA hnenah a rimhmui a hlu i.\n6Cen remhnak ca in BAWIPA hnenah tuu le me hlu lekhaw, a cang ihlahle a laa i tu seh a maa nai lo hlu tu seh. 7Cen tuu faniu hlu lekhaw BAWIPA hnenah hlu tu seh. 8Cia pa in a hluhnak lu vumah a kut zau tu selai tawkdunhmun tabernacle hmai ah ro tu seh. Ciaben fangin Aaron fate in a thi khiah awlta hiang cingkim ah phiah tu seh. 9Ciafangin remhnak ca ai a hluhnak a thau hrekkhat le a mai ai a thau veksen khiah a zangkhun in tan in BAWIPA hnenah mei thawn tai in hlu tu seh. Cen a rilte khukhnak thau le a ril vumai thau le 10a kal panih le a nak ai a thau le a kal vumai thin thawn pehdunhnak a thau khiah lang in 11phungki pa in rong bangin awlta vumah mei thawn tai tu selai mei thawn taihnak BAWIPA hnenah a hlu i.\n12Cen a hluhnak khiah me ilekhaw, BAWIPA hnenah hlu tu seh. 13Cia pa in a hluhnak me lu vumah a kut zau tu selai tawkdunhmun tabernacle hmai ah ro tu seh. 14Ciafangin a hlu hnak khiah BAWIPA hnenah mei thawn tai in hlu tu seh. Cen a rilte khukhnak thau le a ril vumai thau le 15a kal panih le a nak ai thau le a kal vumai thin thawn pehdunhnak thau khiah lang tu selai 16phungki pa in rong bangin awlta vumah mei thawn tai tu selai mei thawn taihnak a rimhmui a hlu i. Thau hmuahhmuah a vekin BAWIPA ai i.\n17Thau le thi khiah ei tuh lo i si. Cia khiah kumzangza in ning umhmun caang ah hlun tuhin thukham ning pe ing.” ti in rel i.


Monywa Thawnginn Sungah Chin Nauhak Kum 1 Mi A Thi – Meifar\nChin state, Tedim Township, Val Bum (ဗာလ်းဗုမ်း) khua ih um Pu Ning Muan Lian le Daw Htwe Nu tei fapa kum 1 mi Mang Tawi Hung cu a damlo bese tuk ruangah 2020 kum thok lamah Mandalay siizungpi ah an fehpi.\nThlakhat sung an tuamhlawm hnuah an tlungsal ih sibawi in piahaw sal dingin an rak sim. Covid-19 thlisia a hrang ruangah bus vaksuak an um lo ih an buai zet. Cutin November 5, 2020 ah Kalaymyo ih um mipa pakhat in Mandalay ah motor lei dingin feh a tum ih a motor ah an to.\nSagaing Division, Pale khua ih Khin Aye Nat Check-Gate ah ritheihsii do pawlkom police pawlin an rak kai. An hmai ih tlan motor sungah ritheihsii an kai ih cumi cu an tomi motor neitu ih ta an ti ruangah an zaten an kai thluh.\nPu Ning Muan Lian ih rualpa in “Sualnak zianghman an nei lo. Motor khal lamzin ih an tonmi a si, an sungkhat khal asilo ih an hmeltheih khal a si fawn lo. Pehtlaih awknak zianghman an nei lo nan rinhlel thu in an kai, curuangah inn lam ih um putar (naute pu) khal a thinhar tuk ih rawlei thei lo, itthat thei lo ih aum hnu January 6, 2021 ah a thi.\nAn fapa damlo khal thawnginn sungah a thi (March 23, 2021 ah). Tuitiang an thubuai khal an relsak hrih lo, Monywa thawnginn sungah thla 8 sung an um zo.\nRalkap in thawngtla pawl an suah tikah khan an suah ve dingah kan ruat nan vanduai thlak zetin an tel lo. Tuiṭum an suah tikah cun an tel theinak dingah thlaza kan cam. Innsang harsa zet an si ruangah lawyer khal an sang thei lo, bawm theitu lawyer nan um asilen in bawm hram uh. Inn lamah an fanu pakhat aum lai” a ti.\nYae Oo-Kalaywah Lamzin Ah Mithi Ruak, Lubul An Sar


Lincoln Hnen Ihsin Zirnak - Chinland Today Media\nFebruary 12, 2009 7:04 pm·0 comments\nNa tuahmi kip ah Pathian cu thei ringring awla Amah in lamzin dik a lo hmuh ding a si. – Thufim 3:6\nKumkhat Sung Baiblal:\n– Puithiam. 13\n– Matthai 26:26-50\nAbraham Lincoln cu a kum 52 suah ni a kim hlan nikhat ah president ttuan dingin Springfield ihsin a pok. “Ka feh thlang; ziangtik ka ra kir saal ding ti le kir saal nawn lo ding ka si ti ka thei lo. Ka hmai ih ttuanvo cu Washington tlun ih a rak ummi ttuanvo hnakin a khunghar sawn. I kilvengtu Pathian ih bomnak locun ka ttuan suak thei lo ding. Amah ih bomnak thawn cu ttuan suak loin ka um fawn lo ding. Keimah i fehpitu le nan hnen khal ah a um ih khuitawk hmun khal ah tthatnak hrangih a umtu Pathian rinsannak thawn ziang hmuahhmuah a ttha ttheh ding tiah ruahsannak nei cio uhsi! Amai’ kilvennak sungah ka lo hlaan hngai ih nan thlacamnak in A kut sungah in hlaan ve ding ti ruahsannak ka nei. Duhdawtnak thawn nan zate in cibai ka lo buuk hngai a si,” tiah a sim.\nLincoln ih Pathian a rinsan daan in Solomon siangpahrang ih, “Bawipa cu na thinlung zate in rinsan aw;…. Na tuahmi kipah Pathian cu thei ringring awla, Amah in lamzin dik a lo hmuh ding,” (Thufim 3:5-6) timi a fiangter.\nTuni ah Abraham Lincoln ih kum 200 kim suah ni ah a nunneemnak, a dingfelnak le a raaltthatnak pawl kan thangtthat a si. A hnenih beidongza thil thlengmi pawl kha Pathian rinsannak thawn a pahtlang thiam daan kan hmuhmi ihsin kannih tla fim kan zir ngah a si.\nI tthihhawhtu ttihphaannak pawl A kut sungah ka ret,\nA ra thleng dingmi ttihnungza hmailam thil pawl;\nTuah ding harsazet rinhlelhnak pawl A kut sungah,\nHim te’n ka cawl ziang hmuahhmuah hrang Amah ringin.\nPathian rinsannak neih locun\nnunnak cu mero sahzet lakih mawttaw mawng vek a si.\nTHINLUNG LE BANJO


Kawlram Mipi Nih Duhlonak An Langhter Lio Ah Palek Nih Meithal An Puah (+Video) – Onlinenungak\nKawlram Mipi Nih Duhlonak An Langhter Lio Ah Palek Nih Meithal An Puah (+Video)\nMyanmar ram ralkap uk duhlonak a sosang deuhdeuh ih February 7 ni cun Myanmar ram sung khawpi tinkim ah lamzawh duphohrnak neih cio a si. February 5 in Mandalay khawpi ah duhphorhnak an rak nei thokih February 6 in Yangon khawpi ah lamzawh duhphorhnak an nei ve.\nYangon ih lamzawh duhphorhnak an nei cu mipi an pungcak tuk lawmmam ih zanlam cun mipi ting thawntel an kim. February 7 ni cun Myanmar ram sung khawpi tinkim ah lamzawh duhphorhnak neih cio a si. Cumi ah palik pawl meithal hmehpuaknak hmun cu Karen ramkulh Myawady khawpi ah a si.\nMipi tamzet lamzawh duhphorhnak an nei cu palik pawl rin cin an lan tum tikah palik lamin meithal an rak hmet puak. Asinan sialret cekrek an hman tikah an kahmi pawl cu an nunnak a cem phah lo nan, hliamhma tuar 10 lai an um. Hmai , awm , zang le taksa dangih kah ngahmi a si. Meithal puak on an theih veten DKBA ralkap pawl mawtaw in khawsung an ra cu palik pawl meithal kah an dai sutsi tiah theih a si.\nAn hnuah mipi lamzawh duhphorhnak nei lakin mi hrekkhat cu palik pawl in an kai ih an zungah an hruai. Cutikah, mipi in palik zung tiang an thlun ih kaihmi pawl thlahsal dingah an nor ciamco. Cutin, zanlam ahcun palik pawl cun an kaihmi pawl cu an thlah zalen thluhsal.\nLamzawh khat le khat thilri siatsuah , palik deng , lungto deng tivek hmang lo dingin an forh aw rero ih buainak tuah lo lamzawh duhphorh cu diknak a si tlunah buainak tuah lamzawh duhphorhnak neih cu a dik nawn lo a si tiah an than rero a si. ( DVB ) vapualauaw\nBreaking News: Tuzaan Lei Ah Thantlang Khua Chungah SAC Uico Ralkap Le Kan Mipi Ralkap (CNA+CDF) Kar Kahdohnak A Chuak, SAC Uico Ralkap Thi Le Hliam An Um Hna


Kalenga Warns Masternak To Not Look For One Big Shot - Boxing News\nUpdated at 10:27 AM EDT, Thu Jun 19, 2014 Read More By : Mike Coppinger\nKalenga Warns Masternak To Not Look For One Big Shot\nYouri Kalenga promises to KO Mateusz Masternak inside eight rounds Saturday when they clash for the WBA interim cruiserweight title in Monaco.\nHowever, the power-punching Congo fighter said at today's news conference he won't be looking for one big punch, but will bombard the Pole with concussive combinations.\n'I had an excellent training camp in France and Spain," Kalenga told BoxingScene.com. "This is the best preparation I have ever had and I am ready for war."\nKalenga (19-1, 13 KOs) has yet to face anyone of note and is taking a big jump in class with the challenge of Masternak. Masternak (32-1, 23 KOs) suffered his first pro defeat in 2013, a setback to Grigory Drozd.\nKalenga is managed by Gary Hyde, who also handles the careers of Guillermo Rigondeaux and Hassan NDam.